Haurdunaldi erreportaia Irunen: Lara & Juanjo | BLOGA\nHAURDUNALDI ERREPORTAIA IRUNEN: LARA & JUANJO\nZer moduz zaudete? Ondo egotea espero dut! Bolada ona pasatzen ari naiz profesionalki. Izan ere, hainbat proiektu interesgarri dauzkat martxan eta dena ondo dabil. Oso pozik nago! Oso onuragarria da jendeak zure lana jarraitzen duela ikustea eta hura positiboki baloratzea. Ikastaroak egiten jarraitzen ari naiz ere nire ezaupideak hobetzeko eta bidaiatzen inspirazio ideiak lortzeko. Nire lana maitatzen dut! Esan dudan bezala, bidaiatzen jarraitzen dut. Izan ere, Sevilla bisitatu egin nuen duela egun batzuk eta Parisera joango naiz ere bi aste barru. Beste post batean idatzi nuen bezala, arrozteko eta inspirazioa aurkitzeko modu onena bidaiatzea da: beste kultura bat ezagutu, ohitura berriak ezagutu, janari ezberdinak dastatu, eraikinen arkitektura inspiratu zaitzakezu hurrengo proiektuak egiteko... merezi du bizitza esperientzia hauek izatea.\nPost honetan, Lara eta Juanjori egindako haurdunaldi erreportaia erakutsiko dizuet, mota honetako nire lehendabizikoa izan da. Hugo egun batzuk barru jaio egingo da, bere etxean elkartu ginen eta bertan egin nituen argazkiak. Hirurok gozatu genuen erreportai osoan, bikoteak argazki kameraz ahaztu egin ziren eta horri esker, argazki naturalak eta espontaneoak lortu nituen. Bikote baten momentu bereziak harrapatzea gustatzen zait: haurdunaldia betirako den oroitzapena da amak bere barrualdean bizitza berri bat sortzen ari dela sentitzen duelako, haurraren gurasoak bere jaiotzarako gauza guztiak prestatzen dituzte... momentu hauek kamerarekin harrapatzea merezi du. Hona hemen erreportai polit honen argazkirik onenak eta beraientzat diseinatutako kaxarena ere. Zuen gustokoa izatea espero dut!\nZer iruditu zaizue? Zuen gustokoak izatea espero dut! Mota honetako erreportai hau egiteko momenturik onena 30-38 haurdunaldi asteen artean da, triparen bolumenaren arabera erabakitzen da. Erreportaiak barnealde toki batean zein kanpoaldean egin daitezke.


Eguaztenean banatuko dituzte aurtengo Pilota eskolako zozketako sariak - Bergara - Goiena.eus\nEguaztenean banatuko dituzte aurtengo Pilota eskolako zozketako sariak\nImanol Gallego 2014-06-23 10:39\nUrtero moduan, ikasturtea amaitzear dagoen hile honetan, herriko pilota eskolak egin du bere zozketa. "Pilotariek ez dute dirurik jasotzen baina urteko kuota ordaindu beharra dute, horregatik sortu genuen zozketa hau", azaldu du Reyes Azkoitia entrenatzaileak.\nSistema honi esker, 100 txartel saltzen dituzten gaztetxoek ez dute kuota ordaindu beharrik izaten, "gazteek gustura egiten duten lan hau, eta eskolak aurrera egiteko beharrezkoa duen babes ekonomikoa lortzeko modu ona dela uste dut", dio Azkoitiak. Dirua lortzeko aukera ez ezik, pilota eskolaren jarduna ezagunagoa egiteko ere balio du.\n19:00etan banatuko dituzte sariok. Ramon Madinabeitiak buruz buruko finalerako bi sarrera eta 500 euro jasoko ditu. Javier Zabalari aldiz, Palacio De Guevara hotelean bi pertsonentzako egonaldia eta 250 euro egokitu zaizkio eta Amaia Gorosabelek Tartufon lau pertsonentzako afaria eta 100 euro jasoko ditu.


Desertuko aztarna zaharren ezustea - Elhuyar Aldizkaria\nHasiera » Albisteak » Desertuko aztarna zaharren ezustea\nAsiako desertu handien aztarna zaharrak aurkitu dituzte Txinako Qinan arroko bi aztarnategitan. Aztarnak garai haietako loess-geruzak dira, haizeak desertutik garraiatutako materialen pilaketak. Arroko loess horiek aztertuta, orain dela 22 milioi urte jada desertua zegoela baieztatu da. Beraz, uste zena baino 14 milioi urte zaharragoak dira Asiako desertuak.\nHain zaharrak diren desertu-aztarnak aurkitzeak esan nahi du Himalaiako mendiak ere sortuak zirela ordurako, desertuak mendikatearen ondorio zuzena baitira: Himalaia mendikateak itsasotik datozen euri-lainoen bidea oztopatzen du. Mendiekin topo egitean, lainoak hustu eta euri-ur dena mendien malda horretan geratzen da. Horrela, mendi osteko lurrak lehortu eta azkenean desertu bilakatzen dira.


Euskara ikasteko edo hobetzeko irakasleentzako 2018ko laguntzen deialdia - navarra.es\nTramiteak Euskara ikasteko edo hobetzeko irakasleentzako 2018ko laguntzen deialdia\nEuskara ikasteko edo hobetzeko irakasleentzako 2018ko laguntzen deialdia\nIrakasleentzako banakako laguntzetarako deia egiten da, euskara ikasteko ikastaroak egiteko (2017ko urriaren 1etik 2018ko abuztuaren 31ra bitarte), eta euskara hobetzekoak (epe horretako eskolarik gabeko aldietan eta 2018ko ekainaren 1etik abuztuaren 31ra bitarte).\nNoiztik 2018-09-03 Noiz arte: 2018-09-14\nUnibertsitateaz kanpoko irakaskuntzako ikastetxe publikoetako eta itunduetako irakasleek eskatzen ahalko dituzte laguntzak, betiere matrikula egiten duten unean jarduneko zerbitzuan badaude edo administrazio edo lan kontratua badute, ikastetxe publikoen kasuan, edo lan kontratua, ikastetxe pribatu itunduen kasuan.\nDeialdiari buruzko informazio osoa (1. eranskina) "Araudia" izeneko atalean dago.\nIkastaroak helduei euskara irakasten dieten zentro publikoetan (Hizkuntza Eskola Ofizialetan eta unibertsitateetan) eta zentro pribatuetan egin beharko dira.\nDiruz lagunduko dira bai aurrez aurreko ikastaro estentsiboak bai trinkoak, barnetegiak eta on-line ikastaroak, bai euskara ikasteko bai hobetzeko. Hobetzeko ikastaroek xede izanen dute irakasleen beraien hizkuntza-gaitasuna lantzea edo irakasle lana hobetzeko metodologia.\nEz dira onartuko 2017ko urriaren 1etik 2018ko maiatzaren 31ra bitartean egindako euskara hobetzeko on-line ikastaroak eta metodologiaren gainekoak, baldin eta Euskararen Irakaskuntzarako Baliabide Zentroak-EIBZk eta Irakasleen Laguntza Zentroek eskaintzen badituzte, data horietan haien eskaintza irakasleentzat doakoa delako.\nPrestakuntza jasotzen duten irakasleek eskubidea izanen dute 2017ko urriaren 1etik 2018ko abuztuaren 31ra bitartean egindako ikastaroen matrikularen zati bat ordain diezaieten, betiere laguntzaren xede den ikastaroan (edo ikastaroetan) eskolen % 80tara gutxienez bertaratu badira. Gutxieneko bertaratze hori ez badute, deialdian parte hartzeko eskubidea galduko dute.\nDiru-laguntza, printzipioz, ordaindutako matrikularen % 50 izanen da.\nEzarritako irizpideak aplikatu ondoren, proposamen guztiak aintzat hartzeko bezainbeste dirurik ez badago aurrekontuan, hainbanaketa aplikatuko da guztietan, behar den portzentaje murrizketarekin.\nEskaera guztiak aintzat hartu ondoren, aurrekontuan dirua sobera badago, hainbanaketa aplikatuko da guztietan, behar den portzentaje igoerarekin.\nJasotzen den laguntzak ez dio inolako onura ekonomiko pertsonalik ekarriko esleipen hartzaileari.\nLaguntzen % 75 sare publikoko irakasleentzat izanen da, eta % 25 sare itundukoentzat.\nSare batean erreserbatutako laguntza guztiak esleitzea posible ez bada, esleitu gabeak beste sarean emanen dira.\nAukeran, eskaera web formulario baten bidez eginen da eta bere URL-a emanen da eskaerak egiteko epea hasten denean (irailaren 3an). Eranskin honen 5.2 puntuan aipatzen den dokumentazioa eskaneatuta aurkeztu beharko da.\nBestela, ebazpen honen 2. eranskineko eskabidea eta dagokion dokumentazioa Hezkuntza Departamentuko erregistroan aurkeztuko dira.\nEskabidea eta dokumentazioa posta bulego batean aurkeztuz gero, gutun-azal ireki batean sartuko dira, postako funtzionarioak, ziurtatu aurretik, data eta zigilua jar diezazkion.\nDeialdiaren prozesu osoa (eskaera, dokumentazioaren aurkezpena, etab.) telematika bidez egin daiteke, hurrengo web orriaren bitartez: http://www.navarra.es/home_es/Servicios/ficha/1718/Registro-General-Electronico. Tramitazio elektronikoa egin ahal izateko, NAN elektronikoa edo ziurtagiri digitala izan beharko da.\nDeialdi honetako laguntzak eskuratu ahal izateko eskabideak Hezkuntza Departamentuko Eleaniztasunaren eta Arte Ikasketen Zerbitzuari zuzenduko zaizkio beti.\n- Web formularioa edo Ebazpen honen 2. eranskineko eskabidea.\n- Ikastaroa antolatzen duen erakundeak izenpeturiko bertaratze agiria, ondorengo datuekin: parte-hartzailearen izen-deiturak, egindako ikastaroaren izena, maila, mota (Hirugarren Oinarriaren 1. puntua), prezioa, ikastaroaren hasiera eta bukaera datak, ordu kopuru osoa eta eskatzaileak egindako ordu kopurua, honek suposatzen duen asistentzia-portzentajea zehaztuta. Datu horiek guztiak nahitaezkoak dira laguntza pagatzeko.\n- Matrikularen ordainagiria.\n- Eskabidea aurkezteko epean Hezkuntza Departamentuko nominan ez dauden sare publikoko irakasleek eta sare itunduko irakasleek, gainera, "Transferentzia bidez ordaintzeko eskaera" (3. eranskina) aurkeztu beharko dute, dagokion banketxeak betea eta zigilatua. Agiri hori helbide honetan ere eskura daiteke: http://www.navarra.es/home_es/Servicios/Recursos/Impresos+de+Tesoreria.htm.\n- Bateragarritasuna. 2017ko urriaren 1etik 2018ko abuztuaren 31ra bitartean euskara ikasteko edo hobetzeko prestakuntza ikastaroak egiteko beste administrazio publiko batzuetatik laguntzak jasoz gero, zenbatekoa egiaztatzen duen ziurtagiria aurkeztu beharko da, laguntza ematen duen administrazioak egina. Hezkuntzako Departamentuaren laguntzaren eta gainerako laguntzen baturak ezin du inola ere gainditu matrikularen zenbatekoa. Edonola ere, eskatzaileak eskatutako eta jasotako diru-laguntza guztien berri emanen dio Eleaniztasunaren eta Arte ikasketen Zerbitzuari.\nDeialdia (1. eranskina)\n101. ALDIZKARIA - 2018ko maiatzaren 28a\n221/2018 EBAZPENA, maiatzaren 11koa, Hezkuntzako zuzendari nagusiak emana, irakasleentzako banakako laguntzak onesten dituena euskara ikasteko edo hobetzeko.\nTelefono zenbakia: 848 42 65 93\nEskatzaileen eta esleitutako zenbatekoen behin betiko zerrenda\nEskatzaileen eta esleitutako zenbatekoen behin-behineko zerrenda


Oskar Epelde: «Bizitzak babestu behar dira, ahots bihurtu» | Bizigiro | Berria\nGATAZKETAKO BERRIEMAILEAK (X). Oskar Epelde. Kazetaria\n«Bizitzak babestu behar dira, ahots bihurtu»\nAfrikan, Mendebaldeko kazetari gutxi iristen den lekuetan, erreportajeak egin ditu azkenaldian Epeldek, ikus-entzunezkoak zein idatzizkoak. Komunikabideen «egiak» zalantzan jartzen eta ikertzen saiatzen da.\nNahiz eta BERRIA eta beste egunkari batzuentzat kolaborazioak egin dituen, azkeneko urtean Telesur katearentzat aritu da batik bat Oskar Epelde (Arrasate, Gipuzkoa, 1968). Pozik dago telebista kate horrekin duen harremanarekin: «Haiekin oso gustura lan egiten da, niri interesatzen zaizkidan informazio berak interesatzen baitzaizkie haiei ere». Udazkenean Sierra Leonan izan zen, ebolak egindako suntsiketaren berri ematen.\nAzken boladan Afrikan ibili zara. Kontrastez beteriko herrialdeak daude kontinentean. Mendebaldeko komunikabideek ez al dute Afrika ahaztuegia?\nGure eguneroko mundu txikian Afrika hor dago beti presente. Edozein komediatan agertzen dira gure aurreiritzi guztiak, eta ez dakit jendeak, aurreiritzi horietatik at, zenbateraino ulertzen duen benetan Afrikako egoerak nolakoak diren. Agian, bizi egin behar dira ulertzeko. Egia da kontraste harrigarriz beteta dagoela Afrika.\nIkus-entzunezko lanetan aritzen zara bereziki, baina idatzi ere egiten duzu. Zer ezaugarri ditu batean edo bestean aritzeak, bereziki gatazka bat dagoen herrialde batean?\nGatazka batean zaudenean, eta katarsia gauzak kontatuz egiten besterik ez dakizunean, ikus-entzunezko edo hitzez idatzitako informazioa izan berdina da. Ez zait axola formatu batean edo bestean aritu.\nGatazka gogor bat izan den herrialdera nola gerturatu beharko luke Europatik doan kazetariak?\nNi, behintzat, saiatzen naiz pertsona ona zatekeen hurbilketa eramaten. Horren barnean, iruditzen zait badela eraso beharreko botere edo balio negatiboa: babesgabetasuna. Hau da, bizitzak babestu behar dira, ahots bihurtu.\nSufrimendua jasan duen pertsona baten istorioa nola kontatu behar da?\nSufrimendua jasan duen pertsona baten istorioa inork baino hobeto berak konta dezake. Gero, erreportariaren lana edizioa da, eta hori ez da erraza izaten. Sintesiak egiteko, beti sumatzen dut aspaldi galdua dudan lagun baten falta.\nErreportaje bat egitean, kazetariak azaldu behar du, ala alde batean gelditu behar du?\nErreportajeetan kazetaria azaltzeko modu asko daude, protagonista bilakatu gabe ere. Zenbait erreportajetan niri gertatutako mugimenduak kontatu izan ditut; adibidez, Walikalen [Kongo] FDLRko buruen bila joatean egin nuen moduan. Beraz, kasu batzuetan informazioa ez litzateke argi eta garbia, nork bere burua ezkutatuko balu.\nGerrak dauden herrialdeetan telebistek ez al dute maizegi jotzen sentsazionalismora?\nBai. Informazioak sortu aurretik, aurreiritzi etnozentrista guztiek ikuspuntu finko bat osatzen dute. Boko Haramen adibidea argia da. Eta sentsazionalismoa erabiltzen da ikuspuntu finko hori finkoago bihurtzeko, gerran bilduta dagoena.\nZer aldatu beharko litzateke komunikabideetan kazetaritza hobeagoa eta zintzoagoa egiteko?\nMota askotako kazetaritza dago. Telesurren, esate baterako, ikerketa eta salaketa kazetaritza interesatzen zaie. Niri ere bai, neurri handi batean. Hor zintzoa izateko, badakizu zertan datzan, komunikabideen egiak zalantzan jartzean eta ikertzean, maitasunez eta usteldu gabe.\nSare sozialen erabileraz zer esan dezakezu?\nGerraleku bihurtzen dira informazioa sinplifikatuz eta ustezko egiak biralki birproduzituz. Ni saiatzen naiz ahalik eta jarraitzaile gutxiena izaten, eta horretan arrakastatsua naiz, bai. Paul Nicholsonek esaten zuen moduan, denok ditugu kontraesanak.


Gaiak – Page 5901 – Mediateka\nerlijioa: San Joan [7 resultados]\nSN-007a A08 ohiturak San Joan egunean belarrak eramaten ziren elizara bedeinkatzera. Eta gero atean jartzen ziren tximisten babesean egoteko. Iturri batera ere joaten ziren eta urak etxean egon behar zuen eguzkia atera baino lehen. Iturria Anotz eta Anozibarren artean dago eta "Angiriturri" du izena. Bezpera gauean etxe bakoitzean sua egiten zen eta saltatu egiten zen "Ogi (e)ta ardo Nafarrora, giri-giri martxo, egun dela San Juan bezpera". Santa Luzia egunean ermitara joan eta meza entzuten zen.\nSM-001b A04 ohiturak San Joan bezperan sua egiten zen ondar San Joanetan bedeinkatutako belarrekin. Jendeak jauzi egiten zuen bitartean, "sarna fuera", "alkatea kanpora", edo antzeko gauzak esaten ziren. San Joan bezperan ura hartzen zuten iturrian. Ihintzarekin, gorputz erdia biluztu eta bueltak ematen zituzten belarretan. Mutil bat kebratua jaio zen eta haritz batean arraila bat egin zuten. San Joan gauean mutil hori hara eramaten zuten. Bi Juan joan ziren eta hiru aldiz "Don Juan, karrak Juan, Biba San Juan" esanez, arrailaren erditik pasatzen zuten. Orain sei seme ditu mutil horrek.\nSM-005a A08 kontakizuna Bera behin San Joan goizean biluzik ihintzean bueltaka ibili zen. Hori sarna zutenek egiten zuten.\nI-041 B04 San Joan egunean bedeinkatutako belarrekin hurrengo urtean sua egiten zuten eta saltatu egiten zen "sarna fuera" esanez.\nI-048 B15 Haurrak zirenean otaka biltzen zuten. Arratsean suak egiten ziren eta gainetik jauzi egiten zuten. Ura eramaten zuten iturritik etxera.\nS-014b A05 sinesmenak - erlijioa: Larunbata Santua Larunbat Santuan sua egiten zen elizaren atarian. Etxera joan eta "su berria" egiten zuten. Ur bedeinkatua etxera botila batean eramaten zuten. Bere ama hil zenean aitak ur bedeinkatuko botila kanposantura eraman eta amari eskeinita han utzi zuen. Ur harekin etxe guztia bedeinkatzen zen. Hiru belar mota desberdin jasotzen zituzten eta ezkilak jotzen hasten zirenean urte guztian zehar sorginengandik libre egoteko, koltxonaren azpian sartzen zituzten. San Migelen etorrerarekin emakumeak soroak bedeinkatzera ateratzen ziren. Santa Agataren ezkilak jotzean Santa Barbarara joaten ziren. Su egiten zen han. San Joan gauean ere sua egiten zen. Osasuneko iturrira joaten ziren eta han txokolatea egiten zuten. San Pedro eta San Joan santu alegreak ziren.\nX-021a A01 inauteriak - animaliak: hartza - erlijioa: San Juan Bera antropologoa da eta hauek Inauterien inguruan ari dira ikertzen. Lan zaila da herri bakoitzak bere pertsonaia bereziak baititu. Euskal Herriko hirietan ohiturak asko galdu dira. Baina Inauteria Europako herrialdeetan orokorra izan dela esan beharra dago. Garizumaren aintzindari baino, lurrarekin lotuta dagoen ohitura gisa ulertzen du berak Inauteria. "inauteri" eta "aratuste" hitz bikote bat da. Garai honetako berezitasuna inaustea da. Bestalde, mozorro eta zomorro hitz parea, disfraza ez ezik "intsektizatu" ere bada. Gazteak mozorrotuta joaten dira baserriz-baserri gabonsaria jasotzera eta kasu honetan, gabonsaria "diezmo" edo hamarra da. Honekin arao bat egiten dute: udan ez da zomorrorik etorriko otsailean bere gabonsaria jaso dute eta. Gizarteak ardurak plazaratu zituen. Gaur egun festa izugarria bezala ikusten bada ere, ardoak eta alkoholak zentzu konjuratorioa zuten. Mozorroak beti hiltzen ziren alkoholaren barruan eta, beraz, izurriteak ekiditzeko asmoz ardoa edaten zuten. Eltxoak eta matxinsaltoak Europa osoan zehar intsektu arketipoak izan dira. Batetik, matxinsaltoen izurriteak oso txarrak zirelako eta bestetik, eltxoek malaria ekartzen zutelako. Gaur egun Alemanian ere badago "tribunal de la peste" delakoa. Erraldoiak gosearen irudia dira, bere sabela betezina baita. Zenbait dantza ere badira, inausi zentzua dutenak, hala nola, jorrai dantza. Beraz, garai batean lanarekin lotura zuten ohiturak ziren. Esan beharra dago bestalde, sinesmenekin nahastu egiten zirela gero. Ituren eta Zubietako pertsonaiek eskuetan zaldi-isats eta joareak eramaten dituzte. Tresna hauek animaliek intsektuen kontra erabiltzen dituzte. Kristautasunean, Belzebuk duen esanahi etimologikoa "eulien nagusia" (señor de las moscas) da, hau da, Deabrua euliekin lotuta dago. (13:16") Hartza: beti ateratzen da otsailean, neguaren bukaera eta udaberriaren hasieraren irudia da. Bere inguruan beti datoz ijitoak. Hau ere, oso elementu zaharra da. Kontzilioek Inauterien kontra egin bazuten ere, herriek bere ohiturak mantendu zituzten. Gauzak aldatu baziren ere, ideia batzuk oso argi mantendu zituzten: maskarak, errain behar, zaldikoak (Europa osoan), mairuak, judutar edo ijitoak. Hauek lirateke Inauterietako mozorrorik garrantzitsuenak. Otsaileko Inauteriekin simetrikoki Donibaneko jaiak daude. Gizartea Inauterietan mozorrotu (intsektizatu) egiten da eta Donibane bezperan suan intsektuak erretzen dira. Bi festa hauek konplementatu egiten dira. inauteriak ilberriarekin batera mugitzen dira egutegian. Liburuki bat plazaratuko du. (19:10") Agurra.


ZER DA FAST FOOD-a?\nFast food-ek eskaintzen dizkigun janari motak.\nFast food gehiegi jateren arriskuak.\nLaburpena eta gure iritzia gai honen aurrean.\nFast foodak eskaintzen dizkigun\nF.F. gehiegi jatearen arriskuak:\n- gehizko energiak.\n-koipe eta kolesterol\n- digestio nekezak.\nJanari azkarrak etxean..\nFood etxetik kanpo.\n1.Fast Food-ek eskaintzen dizkigun janari motak.\nBi F.F. talde nagusi daude:\n1) Jatorri anglosaxoiarrekoak.\n(Hamburgesak, Saltxitxak, patat frijituak…)\n2) Jatorri Mediterranearrekoak.\n(osasungarriagotzat hartu daitezke. Adbdz: Pizzak, ogitartekoak, kebab…)\nProduktu gero eta demandatuagoak dira, eta ez da erraza haien nutrizio balioa azaltzea.\nProduktu guzti hauek DENTSITATE ENERGETIKO HANDIA dute, TXARRAK dira KARBOHIDRATOengatik.\nOso urriak dira zuntz, bitamina eta mineraletan.\nEnergiaren erdia baino\nGntz asko dute\n2.Fast Food gehiegi jatearen arriskuak.\nFast Food gehiegi jateak ekar ditzazkeen ondorio larri batzuk.\nJANARI AZKARRAK ETXEAN:\nFAST FOOD ETXETIK KANPO.


Euskarazko antzerkiak hartuta dago Azpeitia, azaroaren 24ra arte, XXXVI. Euskal Antzerki Topaketek prestaturiko egitarau oparoari esker. Azpeitiarrek egindako Matxinada lanak eman zien hasiera topaketei, urriaren 27an. Hala, ia hogei antzezlan eskainiko dituzte, heldu zein haurrentzat, tartean bi estreinaldi: Atx Teatroaren 7ak bat. Gaiztoetan gaiztoenak (azaroaren 2an) eta Borobil Teatroaren Roman eta Julieta (azaroaren 17an). Helduen antzerkiari dagokionez, Xake Produkzioaken Lur, Hika Teatroaren Txarriboda, Ados Teatroaren Dublindarrak, Piszifaktoriaren Takoidun zapata gorriak, Eromen Produkzioaken Elurra edota Artedramaren Martin Zalakain ikusi ahal izango dira, besteren artean. Antzerki alternatiboari ziklo berezia eskainiko diote, azaroaren 22an, Azpeitiko gaztetxean, Kamikaz Kolektiboaren eta Ttak Teatroaren Agur eta Dolore eta Atx Teatroaren Tomiris lanekin. Emanaldiez gain, bestelako ekintzak ere izango dira, hala nola mahai-inguruak eta antzerki tailerrak.\n3000. urtearen inguruan, ospitale batean, azken euskalduna hiltzear da. Berarekin batera desagertuko da euskara ere, milaka urte iraun duen hizkuntza. Mediku gazte bat agur horren lekuko izango da. Abiapuntu hori du Ghero. Azken euskalduna lanak, euskara protagonista duen antzezlanak. Euskararen “iraupenaren misterioarekiko harridura eta miresmena” erakusten ditu, eta euskarari ez ezik, hizkuntza guztiei ere egiten die gorazarre, hots, hizkuntza aniztasunari. Euskaltzaindiak eta Tartean Teatroak elkarlanean sortu dute antzezlana, akademiaren mendeurrenaren baitan. Jokin Oregik zuzendu du Patxo Telleriak idatzitako obra. Oholtza gainean, Mikel Martinez, Patxo Telleria bera, Olatz Ganboa, Mikel Losada eta Ane Pikaza aktoreak. Estreinaldia azaroaren 20an izango da, Bilboko Arriaga Antzokian. Ondoren, emanaldi andana dute programatuta: 21ean, Bilbon berriz ere; 22an, Santurtzin; 24an, Zarautzen... Datorren urteko urrira arte hitzartu dituzte emanaldiak.\nMARIANO LLINAS zinemagile argentinarrari Ohorezko Mikeldia emanez hasiko da Zinebi Bilboko Dokumentalen eta Film Laburren Nazioarteko 60. Jaialdia, azaroaren 9an. Beste Ohorezko Mikeldi bat ere banatuko dute jaialdiaren azken egunean: Apichatpong Weerasethakul zinemagile thailandiarrak jasoko du. Azaroaren 16ra arte iraungo du jaialdiak, eta 52 lan lehiatuko dira Sail Ofizialean. Tartean, sei euskal ekoizpen. Informazio guztia zinebi.eus atarian dago eskuragai.\nNOKA izeneko programa jarri du martxan Eusko Jaurlaritzak, emakume zinemagileen garrantzia eta ikusgaitasuna indartzeko. Programari esker, hiru film luzek laguntza jasoko dute: aukeratutako lanen egileek prestakuntza eta aholkularitza jasoko dituzte, urtebetez, Euskal Herriko eta nazioarteko adituen eskutik. Zehazki, lan bakoitzak lau aholkulari izango ditu. Dagoeneko aurkez daitezke sorkuntzak, abenduaren 14ra arte. Zineuskadik kudeatuko du Noka egitasmoa, eta bere webgunean (www.zineuskadi.eu) topa daitezke programari buruzko nondik norakoak.\nSERIESLAND jaialdian estreinatu zuten, urrian, Bilbon, Otsoen lurraldea euskarazko websail edo telesail digitala. Rose of Dollsek eta Oliver Mendek sortua eta ekoitzia, etorkizun apokaliptiko batean kokaturiko fikzioa da. Hamar kapituluko telesaila Vimeo plataforman (https://vimeo.com) ikus daiteke.


Guri buruz - Jiangsu Excalibur Power Machinery Co., Ltd.\nKalitate Kontrola eta Bermea\nOpen Frame Diesel Sorgailua\nGasolina Ura Pump\nKerosenoa Water Pump\nDiesel saneamendu ur-ponpa\nPresio handiko Pump\nAzalera Amaiera Screed\nPresio Handiko Garbigailua\nOrdezko piezak eta osagarriak\nSorgailuaren ordezko piezak\nUr-ponpako ordezko piezak\nEraikuntza Arineko Makineriaren Ordezko Piezak\nURTEA IZENA ITURRIA\n2018 Berrikuntza Teknologikoko Enpresa Aurreratua Xinghua udal batzordea Ekonomiaren Garapenerako Zona\n2017 Goi mailako teknologiako enpresak Jiangsu Probintziako Zientzia eta Teknologia Saila\nJiangsu Probintziako Ogasun Saila\n2016 Enpresa Teknologiko Pribatua Jiangsu Teknologia Enpresa Pribatuen Elkartea\nENPRESA KUDEAKETAREN ZIURTAGIRIA\n2016 KALITATEA KUDEATZEKO SISTEMAREN ZIURTAGIRIA IAF, CNAS\n2015 KONFORMITATE ZIURTAGIRIA SGS\n2014 BETETZEKO ZIURTAGIRIA- CE ENTE CERTIFICAZIONE MACCHINE LTD.\n2020 Diesel sorgailuaren konexio euskarri egonkorra Txinako Jabetza Intelektualeko Bulegoa\n2019 Diesel sorgailua muntatzeko erraza den lubrifikatzaile garraiatzailea Txinako Jabetza Intelektualeko Bulegoa\n2018 Muntatu lokailu egonkorrak diesel sorgailurako Txinako Jabetza Intelektualeko Bulegoa\n2017 Lubrifikazio eserleku egonkorra diesel sorgailurako Txinako Jabetza Intelektualeko Bulegoa\n2016 Erradiadore gailu birakaria diesel sorgailurako Txinako Jabetza Intelektualeko Bulegoa\n2013 Puntako Awad merkataritza elektronikorako merkataritza globalerako Alibaba.com\nLaser bidezko ebaketa-makinen abantailak malgutasuna, zehaztasuna, errepikakortasuna, abiadura, errentagarritasuna, kalitate bikaina eta kontakturik gabeko ebaketa dira.\nExcaliburrek laser bidezko ebaketa makina multzo bi inbertitu ditu Excalibur produktuen zehaztasuna eta produktibitatea bermatzeko. Laser bidezko ebaketa-makinen laguntzarekin, Excaliburrek bezeroen OEM produktuak ere bete ditzake gure produktuetan logotipoak gehitzeko.\n"Excaliburrek fabrikatutako" izatetik "Adimenaz fabrikatutako" izatera igarotzea\nExcaliburrek kate diferentzial automatikoa muntatzeko bi linea gonbidatu ditu, linea bakoitzean 1250 motor multzo fabrikatzeko gaitasuna dutenak. Funtsezko leku batzuk robotek ere egingo dituzte, langileek eragindako matxurak murriztu ditzakete. Eta ERP sistemaren bidez, tailerra, produkzioa, langileak, kalitatea, materiala eta ingurumena kudeatu eta kontrolatu ahal izango ditugu Excalibur ekoizpena, eraginkortasuna aurrera eramateko.\nRobotak Soldatzeko Makina\nSoldagailu robotiko batek kalitate hobea lor dezake soldadura abiadura, angelua eta distantzia zuzenak bermatuz (+ 0,04 mm) -ko zehaztasunarekin. Soldadura-juntura bakoitza kalitate gorenera koherentziaz ekoizten dela bermatzeak berregokitze garestiaren beharra murrizten du nabarmen.\nRobotak Soldatzeko Makinen laguntzarekin, Excaliburrek produktibitatearen hazkunde handia du eta, beraz, entrega epea ziurtatzen du. Excaliburrek entregatzeko epea ziurtatu ez ezik, produktuen kalitatea ere ziurtatzen du.\nKALITATEAREN KONTROLA ETA BERMEA\nExcalibur beti ahalegindu da bezero bakoitzarentzat "Sincerity First, Quality Foremost" lelo gisa\nEkipamenduak, hala nola gogortasun probagailuak, mikrometroak, kalibreak eta jauzi tresna biribiltasuna eta gainazaleko zimurtasuna probatzeko.\nExcaliburrek ordezko pieza ikuskatu behar ditu biltegira sartu aurretik. Ordezko pieza unibertsalen ikuskatzaileak ditugu eta ordezko pieza berezien ikuskatzaileak.\nMuntaketaren Kalitate Proba\nExcalibur- ek du, muntaketarekin arazorik dagoen egiaztatzeko. Abiadura, tenperatura eta zarata ere egiaztatzen ditugu. Dena ondo badago, paketatzera bidaliko dugu.\nExcalibur ingeniariak arduratzen dira muntaketaren kalitateaz . Prozesuaren eta emaitzen erregistroak gordeko dituzte.\nFabrika gisa, beti lagunduko dizugu zure produktu guztietako teknologiekin.\nBerme kasuren bat gertatzen bada, 24 orduko epean erantzungo dizugu gure irtenbideekin.\nArazo larriaren kasuan, aukera oso txikia den arren, atzerrira bidaliko ditugu gure teknikariak arazoa konpontzen laguntzeko.\nOrdezko pieza guztiak, gure berme epean, doakoak dira.\nBerme epea gainditzen bada, gure produktu guztien ordezko piezak ere eman ditzakegu.\nZure entzutea eta zure proiektuetako etapa guztietan etengabe eskuragarri egotea gure salmenta eta laguntza tekniko taldeek aholkatzen dizute eta benetako balio erabilgarria gehitzen dute.\nChuanghui Road, Lincheng Technology Industrial Area, Xinghua Ctiy, Jiangsu Probintzia, Txina\n© Copyright - 2010-2021: Eskubide guztiak erreserbatuta. Nabarmendutako produktuak- Hot Tags - Sitemap.xml


ISO 14006 EKODISEINU - Grupo Gisma\nProduktu edota zerbitzuen ingurumen inpaktuaren kudeaketa\nZer da ISO 14006 Ekodiseinu araua?\nISO 14006 Ekodiseinu arauak, diseinaturiko produktu edota zerbitzuen ingurumen inpaktua kudeatzeko gidalerroak ematen dizkie organizazioei, eta, hala sar daiteke ekodiseinuaren kudeaketa, enpresako kudeaketa sistemaren barruan.\nEkodiseinuaren helburua, beren bizi zikloan ingurumen inpaktu txikiagoa duten produktu eta zerbitzuak gizarteari ematea da; diseinu, fabrikazio eta banaketatik hasi, eta erabilera, mantentze eta ondorengo neurketa arte, erabil-bizitza amaitzen duen arte.\nEkodiseinuak, enpresara sartzen ditu, tresna, metodo eta prozedura berriak, eta hala, produktu eta zerbitzuak gehiago hurreratzen dira gaurko merkatuaren behar eta eskakizunetara, non administrazio publikoek eta gizarteak oro har, sentiberatasun berezi bat duten ingurumen inpaktuarekiko.\nISO 14006 Ekodiseinu arauaren ONURAK\nProduktuaren eta enpresaren irudia hobetzea, ingurumen balioekin lotuz.\nMerkatu exijenteagoetara sartzea, irizpide jasangarriak dituzten horietara.\nProdukzio kostuak murriztea, prozesu ez eraginkorrak atzeman eta hobetzean.\nProduktuen kalitatea eta balio erantsia goratzea.\nIraunkortasuna eta ingurumenaren babesa helburu bezala duten enpresak. Administrazio publikoarekin lan egitea nahi duten enpresak.


Irekia Eusko Jaurlaritza - Gobierno Vasco :: EHAA xedapena 201800653\n15/2018 EBAZPENA, urtarrilaren 23koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Amezketako udalarekin sinatutako lankidetza-hitzarmena, informazioaren, administrazioaren eta kudeaketa elektronikoaren esparruko zerbitzuak elkarri emateko.\nGaiak: FORMULARIO ADMINISTRATIBOAK; INFORMAZIO ADMINISTRATIBOA; PROZEDURA ADMINISTRATIBOA; UDALAK; LANKIDETZA-HITZARMENAK; INTERNET; EUSKO JAURLARITZA; AMEZKETA; ESTATUKO ADMINISTRAZIO OROKORRA; ADMINISTRAZIO ELEKTRONIKOA\nXedapenaren zenbakia: 201800015\nHurrenkenaren zenbakia: 201800653\nIkus 2016/07/21ean argitaratutako 2016/07/07ko 201600081 EBAZPENA\nArtikulu bakarra.– Informazioaren, administrazioaren eta kudeaketa elektronikoaren esparruko zerbitzuak elkarri emateko Amezketako udalarekin sinatutako lankidetza-hitzarmenaren testua Euskal Herriko Agintaritzaren Aldizkarian argitaratzea.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN URTARRILAREN 23KO 15/2018 EBAZPENARENA\nBestetik, Iñaki Amundarain Tolosa, Amezketako Udaleko alkatea, Udalaren izenean, Toki-araubidearen oinarriak arautzen dituen apirilaren 2ko 7/1985 Legean ezarritakoa aplikatuta, eta tokiko araubidearen gaietan indarrean dauden xedapenen testu bateginak (apirilaren 18ko 781/1986 Legegintzako Errege Dekretu bidez onartuta) eta Euskadiko Toki Erakundeei buruzko apirilaren 7ko 2/2016 Legeak esleitutako eskumenak erabilita.\n1.– Euskal Autonomia Erkidegoko Administrazioak eta Amezketako Udalak, besteak beste, betebehar hauek dituzte: herritarrei kalitateko zerbitzuak esleitzea, baliabide publikoak eraginkortasunez esleitzen eta erabiltzen saiatzea eta administrazio-izapideak sinplifikatzea. Horrez gain, beste administrazio publiko batzuekin batera, helburu partekatuak lortzeko jarduten dutenean, parte-hartzearen, objektibotasunaren, gardentasunaren eta lankidetzaren printzipioak bete behar dituzte. Kasu zehatz honetan, EAEko Administrazioaren eta Tokiko Administrazioaren arteko elkarlana ezartzen da. Hala izan behar duela agintzen da lege hauetan: Euskadiko Toki Erakundeei buruzko apirilaren 7ko 2/2016 Legea (1. eta 4. artikuluak) eta Sektore Publikoaren Araubide Juridikoaren urriaren 1eko 40/2015 Legea (3. eta 140. artikuluak). Horretarako, 140.2 artikuluak ezartzen duenez, tokiko administrazioarekiko harremanak tokiko araubidearen oinarrizko legeen bitartez arautuko dira, III. tituluan araututa ez dauden gaietan.\nHitzarmen honek beste xede bat ere du: atxikitze-mekanismoa ezartzea, III. eranskina betez, hitzarmen hau sinatu duen Amezketako Udalak atxikitzeko administrazio elektronikoaren esparruko oinarrizko irtenbideak elkarri emateko Estatuko Administrazio Orokorrarekin 2017ko martxoaren 24an sinatu den lankidetza-hitzarmenari, aplikagarriak diren alderdi guztietan. Aipatutako lankidetza-hitzarmen horrek Lehendakaritza Ministerioaren eta Euskal Autonomia Erkidegoaren artean administrazio elektronikoaren esparruko zerbitzuak elkarri emateko 2010eko urriaren 18an sinatu zuten lankidetza-hitzarmena ordezkatu du.\nEuskal Autonomia Erkidegoko Administrazioak eta Amezketako Udalak hitzarmen honetako bi eranskinetan zerrendatzen diren eta Eusko Jaurlaritzari dagozkion zerbitzuen funtzionalitateak baliatu ahal izango dituzte. Eranskinak honako hauek dira:\n– Amezketako Udalean: administrazio elektronikoaren eskumena duen organoa.\nJarraipena, zaintza eta kontrola egiteko batzordea eratuko da, hitzarmen honetan eta eranskinetan alderdi sinatzaileek hartu dituzten konpromisoen kudeaketa, jarraipena eta kontrola egiteko. Honako kide hauek izango ditu: Amezketako Udalak izendatutako bi kide eta Eusko Jaurlaritzak izendatutako beste bi.\nHitzarmenaren formalizazioa eta haren azkentzea Euskal Herriko Agintaritzaren Aldizkarian, Gipuzkoako lurralde historikoko aldizkari ofizialean eta Amezketako udaletxeko iragarki-taulan argitaratuko dira.\nHamabigarrena.– Amezketako Udala atxikitzea Euskal Autonomia Erkidegoko Administrazioaren eta Estatuaren Administrazio Orokorraren artean 2017ko martxoaren 24an sinatutako hitzarmenari.\nAmezketako Udalako alkatea,\nIñaki Amundarain Tolosa jaunak, Alkate gisa, Amezketako Udalaren ordez, hauxe\nAmezketako Udaleko Alkatetzak 2017ko ekainaren 20an erabaki du administrazio elektronikoaren oinarrizko irtenbideak elkarri emateko Estatuko Administrazio Orokorrarekin sinatutako lankidetza-hitzarmenari atxikitzea, jarraian zehazten diren baldintzei jarraituta eta hitzarmenaren 1.2 klausularen arabera. Hitzarmen hori 2017ko apirilaren 21eko Euskal Herriko Agintaritzaren Aldizkarian, 76 zenbakikoan, argitaratuta dago, eta 2017ko martxoaren 24an sinatu zen.\nAmezketako Udalak hitzarmena ezagutu eta erreparorik gabe onartzen du, hari atxikitzeari dagozkion alderdi guztietan; horrez gain, konpromisoa hartzen du hitzarmenean jasotako betebeharrak betetzeko, alderdi sinatzaileek ematen dituzten administrazio elektronikoaren oinarrizko irtenbide teknologikoak (bigarren klausulan zerrendatu dira) edo eguneratu edo etorkizunean aldatzen direnak eskuratzeari eta erabiltzeari dagokienez. Horrez gain, bere eskumenen arloan, hitzarmenean Euskal Autonomia Erkidegorako ezarritako betebeharrak ere bere gain hartzen ditu.\nAmezketako Udala, toki-erakunde horren ordezkari izanik, administrazio elektronikoaren esparruko oinarrizko irtenbideak elkarri emateko Estatuko Administrazio Orokorrarekin 2017ko martxoaren 24an sinatutako lankidetza-hitzarmenari atxikitzea, lehenengo klausularen 2. atalean aurreikusitakoaren arabera.\nAmezketako Udaleko alkatea,\n22/2018 EBAZPENA, urtarrilaren 23koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Debako Udalarekin sinatutako lankidetza-hitzarmena, administrazioaren eta kudeaketa elektronikoaren…


alderdipopularra | Nire etxeko leihoa\nEtiketa honen artxiboa: alderdipopularra\nKontuz, erdara arriskuan dago\nTitularra ez da\nbroma. Savater eta antzerako pertsonak, intelektualak beraien ustez, manifestu\nbat sinatu dute erdara arriskuan dagoela espainiar estatuko hizkuntza gutxituengatik.\nharren hogei bat intelektualek sinatu dute manifestu hau, guztiak UPyD alderdiaren\nhurbilekoak, eta bat egin dute aldi berean Alderdi Popularreko kide batzuek\nGoienkarian irakurri dut Savaterrek orain dela hamabi urte kontrakoa idatzi\nzuela. Baina orain gauzak aldatu dira, filosofo izatetik politiko izatera igaro\nbaita Rosa Diezekin batera.\nJende askok B\negiten du politiko denean, hau da, A esaten du politiko izan aurretik eta B ez\ndela egin behar edo txarto dagoela. Eta politiko denean berriz B egin behar\ndela edo B dela ona eta A txarra dela edo ez dela egin behar.\ngaldetzen naiz: Zer egin behar da intelektuala izateko? Intelektuala izanda\nedozer manifestu egin daiteke? Amak behin esan zidan intelektuala nintzela\nliburuak irakurtzen nituelako, intelektuala naiz?\nKategoria Sailkatugabeak, etiketak alderdipopularra, hizkuntzagutxituak, rosadiez, savater, upyd, 2008(e)ko ekainaren 29a egilea Iban Perez.


3 kluba Araba Euskarazen 2021eko ekainaren 20an Laudion, Go!azen kontzertuarekin\nPublikatuta: 2021/06/01 13:16 (UTC+2) Azken eguneratzea: 2021/06/09 16:11 (UTC+2)\nEkainaren 20an Laudion\nEkainaren 20an ospatuko da 2021eko Araba Euskaraz jaia Laudion, eta urtero bezala, EITBren 3 klubak txoko berezia izango du bertan. 'Go!azen kontzertua' izango da han ikusgai, formatu txikian; horrez gain, 3 klubeko kide egiteko aukera ere egongo da goiz osoan zehar.\n3 klubaren gunean bi emanaldi eskainiko dituzten 'Go!azen' telesaileko zenbait aktorek, formatu txikian. Lehen pasea 11:00etan izango da eta bigarrena, berriz, 13:00etan. Pase bakoitzean 120 pertsonentzako edukiera egongo da bakarrik. Bi pase hauetako bat ikusteko, ezinbestekoa izango da aldez aurretik izena ematea. Izena eman ezean ez da aukerarik izango bertan sartzeko, eta izena eman den ordutegian bakarrik sartu ahal izango da. 'Go!azen kontzertua' ikusteko aforoa beteta dago jada bi emanaldietan, baina 3 klubak bi gonbidapen bikoitz lortzeko zozketa jarri du martxan.


Honen bilaketa egin duzu Krutwig • ZUZEU\nFederico Krutwig Gaztea eta Gorlizko Herria - Federico Krutwig Sagredo XX. mendean Euskal Herrian eta Europan influentzia handia eduki zuen persona dugu, eta aurten bere jaiotzaren 100 urteak bet...\nKrutwigen mendeurrena Zarautzen - Federico Krutwig pentsalari eta euskaltzainaren jaiotzaren mendeurrenaren harira, mahai ingurua antolatu da Zarautzen. Saioa ostegun honetan izango da, irailaren...\nKrutwigen berrirakurketa bere mendeurrenean - Maiatzaren 15ean, Federico Krutwig Sagredoren jaiotzaren mendeurrena bete da; izan ere, 1921ean jaio zen eta 1998an zendu. Tarte horretan, ekarpen asko e...\nKrutwig publicoqui - Hemen Federico Krutwig, Alemanian, ni mundurat ethor nendin baino lehenxeago. 61 urthe ditut nic orain. Lehengo aldiz publicaturic' photo hau opharitzen derauçuet. Berac eg...\n"Federico Krutwig eragin handiko pentsalaria izan zen XX. mendean EHn eta Europan" - Aitor Aspuru Saezek Aiaraldea hedabidean. ALETXU ZOBARAN Euskal Ikasleon Bilt...\nKrutwig Gara - GARA eguncariac 7 orrialdeco articulu berhecia dakar gaur Federico Krutwig Sagredo jaunari buruz. Anhitz esquer! Dathorren maiatzaren 15ean, 100 urthe bethe lituzque hitza ekinça ...\nEgiak eta gezurrak sozialismoan eta sozial asmoan. Mitoak [I]\nEgiak eta gezurrak sozialismoan eta sozial asmoan. Mitoak [I] - Federiko Krutwig Sagredo –‘Heiko Sagredo de Ihartza’ ezizenez (Getxo, 1921 – Bilbo 1998)– filosofo eta ideologo abertzaleak...\nEuscal tragedia bat - Pena handiz nuen hartu Iñaki Segurola jaunaren heriotza. Berarequin traturic eduqui ez arren, symphatico eta interessant iduritzen citzaitan azpeitiar hau. Persona intellig...\nUnibertsaltasuna, dialektika, emantzipazioa - Agian ez da berria artikulu honetan dakardan gaia. Izan ere Eztabaida honetan, Imanol Galfarsorok ere gai hau jorratu izan baitu “Errepu...\ngero - "GERO koadernoak" Giza jakintzaren adar desberdinetan euskal etorkiko milaka tekniko eta espezialista daude munduan sakabanaturik. GEROk jakin nahi du non dauden, zer egiten diharduten eta...\nGorlizco hycâyata - Textu haur da Federico Krutwig Sagredoren Bilbao de los años 40 en torno a Blás de Otero y Resurreción María de Azkue liburuco lehen capituluaren translationea naffarre...\nEuscara classicoaren clave batzuc - Vasconia. Estudio dialéctico de una nacionalidad (Krutwig, 1962) liburutic aiphu batzuc, euscararat translatatuac, adaptatuac eta ekarpen batzuez ossatuac. E...\nAbuztuaren 15a, Euskaldunon Nazional Jaia\nAbuztuaren 15a, Euskaldunon Nazional Jaia - ABUZTUAREN 15eracotz eguin diren deialdiac: Orreagan: 12h00tan Collegiatan, 13h30tan Ibañetan. Pasai Donibanen: 12h00tan. Puiun: 12h00tan. ...\nPertsona VS Gizaki/Lagun/Banako\nPertsona VS Gizaki/Lagun/Banako - Euskerak badu arazo astunagorik, nik uste, baina Krutwig jaunaren urtemugan ere bagarenez… zapatariok geure zapatetara. Ez dakigu ziur PERSONA hitzak zer esan g...\nGeure hizkuntzaz ez dakiguna - Ez digutelako inon irakatsi. Bai, euskerak bere globalizazio garaia izan zuen, duela hamar mila urte inguru. Gaur egun ingelesak duen bezala eta orain dela 500 urte hi...\nUlertzen ez gaituztenean ulertuko gaituzte! - Hala idatzi zuen Telesforo Monzonek F. Krutwigen Vasconia liburuari eginiko iruzkinean, Baionako Enbata astekarian (“Ego-aize golpea...”) argitaratut...


On Joxemiel eta mundu modernoa ikus-entzunezkoetan - Gaiak - Euskonews\n2013/12/25 - 2014/01/08\nJon AIZPURUA BARANDIARAN\nBehin batean galdetu genion Joxemieli: zer iritzi duzu ordenagailuaz Joxemiel? Bere erantzuna hauxe izan zen: “ez dakit onerako eta lanak errazteko izango den. Nire izpiritua hobetzeko balitz ondo baina ez dut uste izpiritua hobetuko didanik”.\nJoxemielek, orain 22 urte utzi gintuen eta apenas ezagutu zuen, batez ere internetak eta teknologia berriek ekarri duten iraultza.\nHori bai, inoiz ez zion izan beldurrik berrikuntzari eta beti, mundura irekitako pertsona eta zientzialaria izan zen. Izan zuen bai, gaztetxo zela, mundutik aparte, ermitaño bizitzeko asmoa : “Leize-zulotxo bat aukeratu ere egin nuen Ataungo Saratsamenditik Altsasura bidean, bakardadean bizitzeko baina horretan geratu zen...”\nJoxemiel (1889-1991) aldaketa handiko garaian bizi izan zen. Bere mutiko garaian, Ataunen, artean zalgurdiz joaten ziren, ahal zuten herritarrak, Beasaingo tren-geltokira. Nekazariak, ikazkinak, artzainak... Kamiñeroak, mikeleteak, neskameak,... Mundu horretan hazi eta hezi zen Joxemiel.\nEz zen ez irrati, ez telebistarik... Baina 14 urterekin lehenengoz herritik irten eta apaiz-ikasketak hasi zituenean, beti egon zen komunikazio-aurrerapenei adi-adi: irratigintza asmatu berritan, Fisikako irakaslea zela, uhinen nondik-norakoak aztertu nahian irrati-aparailua osatu zuen eta RADIO CLUB antolatu zuen Gasteizko Apaiztegian ikasleen artean.\nBuruhauste-ederra eman zion, Alemaniako aldizkari batean ikusi, lehenbizi Gasteizen eta gero Ataunen, bere jaiotetxean, osatu zuen irrati-tramankuluak. Espioia ote zen ere pentsatu zuen norbaitek. Parrez kontatu ohi zuen berak: “Tramankulu txiki bat egin nuen uhin hertzianoak, elektro-majnetikoak hartzeko. Onda luzeak eta motzak hartzen aritu nintzen. Uhin horiek lurrean sartzen ote ziren jakiteko, harpe eta kobazuloetan ibiltzen nintzen. Sastarriko kobara askotan joan nintzen. Aldi berean atzerriko hizkuntzak entzuteko balio zidan...”\nLehenbiziko Mundu Gerra zen. “Telegrafoz bidaltzen zituzten berriak baina Alemania eta Austriako berririk ez. Hori ikusita, radiotelegrafiaz bidaltzen hasi ziren. Eta nik hartzen nituen berri horiek.”\nHandik aurrera tentuz ibili behar izan zuen Joxemielek. “Galera izan zen niretzat. Pertsegitu egin ninduten. Alde guztietako berriak hartzen nituen, Alemania eta Austriakoak ere bai. Jendeak galdetu egiten zuen eta nik kontatu.” 25 urte zituen Joxemielek eta norbaitek salaketa jarri zuen bere kontra. Aurrena Donostiako telegrafo-etxeko burua etorri zitzaion aparailua desegiteko esatera. Gero berriz Guardia Zibilak. “Ze pikardi egin ote ditu mutil honek? Eta hurrena, zurrumurrua zabaldu zen herrian, nik etxeetako konbertsazioak entzuten nituela. Jendea, etxean demanda egiteko ere beldurrez zegoela.” Orduan erabaki zuen aparailua erabat desegitea.\nBeraz, ikus-entzunezkoekin oso gaztetatik izan zuen harremana. Gerora badakigu, Londresen BBCtik ere mintzaldiak egin zituela.\nZinema sortu berri zela filmak grabatu zituen. Harri-bitxiak dira grabatu zituen irudiak, tartean Txelemin-Txelemon antzerki-fartsa harrigarria!\nModernitateari beldurrik ez zion. Zientziak eta teknikak zekartzan berrikuntza guztiak, laster demonio probatuko zituen. Zinema sortu berri zela filmak grabatu zituen. Harri-bitxiak dira grabatu zituen irudiak, tartean Txelemin-Txelemon antzerki-fartsa harrigarria! Baina teknika-aurrerapen horiekin batera, galtzerdiak eta taloak egiten ere ikasi zuen bere jaiotetxe Perunezarreko sutondoan.\nHizkuntzak ikasi zituen: frantsesa, ingelesa, alemana... “Geldiurre aundiik ez nian... Beti batera eta bestera... Gauzak sustraitik jakiteko gogoa izaten nian beti...” Harreman sare handia zuen Euskal Herrian eta munduan eta lankide eta kezkakide asko zituen, gehienak garaiko modernitatetik hurbil zebiltzan pertsonaia sonatuak: Aranzadi, Eguren, Pio Baroja, Manuel Lekuona, Unamumo, Caro Baroja, Wundt, Hugo Obemaier, Henri Breuil, Teillar de Chardin,... Batera eta bestera ibili zen: Frantzia, Alemania, Herbehereak, Paris, Londres, Oxford, Leipzig, Berlin, Tilburg, Kolonia, Maguncia, Copenhage... Baina aldi berean, Ataungo baserrietan ibili-zalea zen eta Mendiurkulluko Juan Migel Agirre, Felipe semea, Larburuko Joxemari Auzmendi, Munduateko Felipe Apalategi eta beste hainbat herritarrekin solasaldi luzeak izaten zituen. Eta gauza bera egin zuen, Euskal Herriko ehunka herri eta txokoetan ere.\nBere azkeneko urteetan, sarri agertu ohi zitzagun irrati eta telebistetan.\nNik, irratia medio, egin nuen harremantxoa Joxemiel Barandiaranekin. Elkarrizketaren bat egitera joan nintzaion guztietan, beti atea irekita izaten zuten Sara etxean. “San Benitorena egiten diagu. Atea jotzen duenari atea ireki. Guri ere hori egin zigutek.”\nJoxemiel Barandiaran Julio Caro Barojarekin eskubiko argazkian. Obermaier, Aranzadi eta Jesus Larrearekin ezkerrekoan.\nOrain pozik joko nuke berriro atea Saran. Pilar ilobak atea ireki: Osaba or ai dek bee lanetan... Esango zioat etorri aizela... Eta Joxemiel agurtu: Ataungo fruitue ez ola oittue... Eta Joxemielek erantzun: Ortik aurreakok ez al dakitzak? Edo bestela, atea jo Gabon egunez goizean goiz eta grabaketa egin: Pilar iloba ohean oraindik eta Joxemiel osaba dihoakio egun ona ematera, ezpainetako filarmonika joz:\nAgur, agur jente noblia,\nberri on bat dakargu.\ninork aditu nahi badu...\nEsperientzia pertsonal bat: “Euskal Herritik-Del país de los vascos” (Jatorrizko bertsioa euskaraz)\nUna experiencia personal: “Euskal Herritik-Del país de los vascos” (Traducción al español)


Ignacio Ibarguchi Erostarbe – Mapa del terror\nLanbidea: Etxez etxeko saltzailea\nAtentatuaren data: 24/06/1981\nAtentatuaren lekua: Tolosa\nErrudunak: Juan Antonio Rezola San Vicente\nIgnacio Ibargutxi Erostarbe eta Juan Manuel eta Pedro Conrado Martínez Castaños anaiak hiru gazte bizkaitar ziren, eta agente komertzial lanean aritzen ziren, etxez etxe salduz euskaraz ikasteko liburuak, diskoak eta materialak. Tolosara joaten zirenean, Beti Jai jatetxean bazkaldu ohi zuten.\n1981eko ekainaren 24an, ETAko Goierri komandoko kide batzuek poliziako agenteekin nahastu zituzten hiru gazteak, eta ibilgailuan sartzear zirela, terroristek tiro egin zieten. Juan Manuel Martínez eta Ignazio Ibargutxi hantxe bertan hil ziren; Pedro Conrado zaurituta geratu zen, eta handik bederatzi hilabetera hil zen, zaurien larritasunaren eraginez. Lehen une batean ETAk ukatu bazuen ere atentatuan ardurarik zuenik, azkenean ohar bat bidali zien familiei, onartuz hiru gazteen hilketa “akatsa” izan zela.\nIgnacio Ibargutxik 26 urte zituen, Ugaokoa zen (Bizkaia), eta EAJri lotutako familia nazionalista batean hazi zen. EGIko militantea zen, eta herriko batzokia martxan jartzeko lanean parte hartua zen. Hil zutenean, EAJk agindu zuen bere egoitza guztietan ikurrina haga erdian jartzeko, doluaren adierazgarri. Ignaciok bi hilabete geroago ezkontzeko asmoa zuen.\nHiru gazteen hilketak astindu handia eragin zuen arren Tolosan, pertsona talde txiki bat baino ez zen izan atentatuaren lekuan biharamunean egindako kontzentrazioan.\nErrementari Kalea, 16, 20400 Tolosa, Gipuzkoa, España


Erresidentzia eta lan baimenik gabe lan egiten ari bazara – Bizilan\nErresidentzia edota lan baimenik ez badaukazu ere, beste edozien langilek dauzkan eskubide berberak dauzkazu. Seguruenik enpresa edo kontratatu zaituen pertsona zure egoeraz aprobetxatzen ahaleginduko da, zure eskubideak aldarrika ez ditzazun eta edozer onar dezazun. Mehatxuak entzun beharko dituzu: salatuko zaituela, poliziarengana joko duela, Estatutik botako zaituztela, paperik gabe lanean egoteagatik isuna jarriko dizutela…\nEnpresak edo zure enpleatzaileak EZ ZAITU SALATUKO. Arrazoia erreza da: administrazioa enteratzen bada paperik gabeko pertsonak lanean dituela berari ipiniko diote isuna, ez zuri. Pertsonek delituak saltu ahal dituzte, baina erresidentzia baimenik ez edukitzea ez da delitua, arau hauste administratiboa baino. Hala ere, enpresa zure egoera irregularraz aprobetxatzea zure eskubideak ez errespetatzeko bai da delitua: besteak beste, langileen eskubideen kontrako delitua.\nErresidentzia baimenik ez badaukazu, baina lan errotzea frogatu ahal baduzu, hau da, Estatuan bi urtez bizitzen egon zarela eta gutxienez sei hilabetez lan egin duzula, aldi baterako erresidentzia baimena lor dezakezu.\nEsan dugunez, gainontzeko langileek dauzkaten eskubide berberak dauzkazu eta lan harremana zein zure eskubideak aitortuak izan daitezela eskatu ahal duzu (soldata, ordutegia, opor berberak…). Gogoratu hobe dela lanean ari zaren bitartean aldarrikatzea eta ez kaleratu ostean, horrela askoz errazagoa izango delako lan harremana frogatzea. Enpresak salaketa egin ostean kaleratzen bazaitu, kaleratzea baliogabea izango da.\nZure eskubideak aldarrikatzeko edo zure lan egoera erregularizatzeko, garrantzitsua da enpresa edo pertsona horrentzat lan egiten ari zarela frogatu ahal izatea:\n– Bilatu aholkatu ahal zaituen norbait, zure aukerak zeintzuk diren aztertzeko eta momentu bakoitzean egin beharreko pausoak ezagutzeko. Etorri sindikatura.\n– Bilatu lekukoak: beste langile batzuk, bezeroak… zure konfiantzazko jendea izan dadila.\n– Gorde itzazu enpresaren idatzizko komunikazio guztiak: lan ordutegiak, posta elektronikoak, whatsapp-ak…\n– Nagusiarekiko elkarrizketak grabatu ahal dituzu, nahiz eta berak ez jakin (adibidez, telefonoarez bitratez), elkarrizketa hauek argi utzi dezatela lanean ari zarela eta kontratu bat egitea eta Gizarte Segurantzan zure alta ematea nahi duzula. Elkarrizketa hauek epaitegietan ere erabil daitezke, beti ere zu mintzakideetako bat bazara, beste pertsonak grabatua izan dela ez jakin arren.


Apartamentu polita Escalako portuan\nbeheratua 160.000 € - 3 %\n1. solairuko apartamentu polita, Escala portutik 100 metrora eta Riells hondartzatik 400 metrora dago.\nHalla, banatuta egongela, egongela terrazarako sarbidearekin. Sukalde bereizia terrazarako sarbidearekin; 2 logela bikoitz, 1 armairu jantziarekin eta bestea terraza aurreko sarbidearekin. 1 bainugela bainuarekin.\nApartamentuak kristalezko leiho bikoitzak eta eltxoak ditu.\nAltzariz hornituta eta saltzen da.\nBisitatu nahi al duzu? Deitu gaitzazu\nErreferentzia LCH RACO DEL PORT\nInteresatua LCH RACO DEL PORT\nEgin klik hemen WhatsApp bidez edozein zalantza argitzeko07:55


Nola hasi dira wikitokerrak urtea 2022eko urtarrilean? – Wikitoki\nHilabete honetan zehar epe luzekoak diren Wikitokiko residenteak lanean ari diren ekintzak eta proiektuen berri ematen dizuegu:\nHiritik At + Astigarragako Udala\nAstigarragako parkeak eraberritzeko prozesu parte hartzaileak: deboluzio saioak.\nAstigarragan, 2022ko urtarrilak 13 eta 14an.\nAstigarragako parkeak eraberritzeko prozesu parte hartzailea egin da eskolako umeekin eta gaztelekuko gaztetxoekin. Euren ideia eta ametsetatik abiatuta udalerriko sei espazio eraberritzeko proposamena egin da.\nEspazioak jolasteko eremuak izateaz gain harremantzeko ere badira. Harreman hauek espazioaren konfigurazio eta ondorioz erabileraren araberakoak izaten dira. Hortaz, gure herrietako espazio publikoek eta jolas guneek duten konfigurazioa oso garrantzitsua da haurren harreman hauek sustatu eta eraikitzerako orduan, bai genero berdintasuna zein adin ezberdinetako haurren erlazioa eta orokorrean elkarbizitza lantzeari begira.\nKulturgintzan euskaltzale. Zein da euskaltzaleon rola kulturgintzan?\nElkartrukerako eta hausnarketarako jardunaldia\n20. edizioan, kulturgintzaren eremuan fokua jarrita.\n2022ko Urtarrilaren 27an, Bilborocken (Bilbo)\nAurtengo edizioaren helburua euskaltzaleok kulturgintzan hartu beharko genukeen norabidea eta jarrera zedarritzen hastea izango da.\nTopaketa honetan kultura-eragileentzat baliagarriak izan daitezkeen hainbat baliabide jarriko dira eskura, hausnarketa-prozesua elikatzeko eta etorkizunerako ikuspegi zein jarrera berritzaileak eraikitzen hasteko. Gainera, Topaketan, kulturaren esparruan leku zahatz batek dituen baliabideei buruzko informazioa emango da, Artaziak bezalako adituen laguntzaz. Artaziak, bitartekaritzaren gaia jorratuko du, kulturan parte hartzen duten eragile guztiekin batera lan egiteko bitarteko gisa.\nZuzkidura-bizitokiak diseinatzen ditu Pezestudiok irizpide jasangarriekin\nEusko Jaurlaritza + Pezestudio.org + Control 20.\nLehiaketa publikoaren bidez esleipendunak izan ondoren, eraikuntza hori diseinatzeari ekin genion, herritar zaurgarrirentzat espazioak alokatzera zuzenduko dena.\nOtxandioko hiri-egitura konfiguratzeko aukera bat da hau, 2011tik hutsik egon den espazioa erabiliko baita eta udalerriarentzat zuzkidura publiko garrantzitsua eratuko baita.\nGainera, proposatutako eraikuntza inguruan barneratzen den arkitektura-pieza jasangarri gisa ulertuko da; testuinguruaren garrantzia azpimarratuko duena lekuko material eta sistema birmoldatuen erabileraz abiatuta, eta egurra proposatuko duena egitura gisa zein kanpoko eta barneko estalki gisa.\nEskuragarri daukazue “airean” komikia, aerosolen bidezko transmisioaren azalpen bisuala\nLaburpena: COVID-19a airetik nola transmititzen den kontatzeko marrazkiak. ¡Orain bai, paperean!\nNon: Anti liburu-dendan (Bilbo) eta doan deskargatzeko aukera..\nOlatu berria ikusita eta oraindik COVID-19a kutsatzeko moduari dagokionez gauzak oso argi ez daudela ikusita (airetik da), aurten argitaratzen joan naizen En el Aire saileko binetak paperean argitaratzea erabaki dut. Bilboko Anti liburu-dendan eros dezakezu, edo deskargatu eta inprimatu. Banatu nahi izatekotan, idatzi numeroteca.org helbidean.\nAPRENDERenCOMUNIDAD-en esperientzia latinoamerikarrak bilatzen ditugu\nOnline, 2022ko urtarrilaren 31\nAPRENDERenCOMUNIDAD Latinoamerikatik etorritako ahotsei egindako elkarrizketekin osatuko da.\nUrtea amaitzeko, Diseinua eta Diaspora podcastaren eta ColaBoraBoraren arteko lankidetza transbiotiko bati buruz hitz egin genuen, eta 2022an kolaborazio berri bat ireki genuen. Oraingo hau APRENDERenCOMUNIDAD izeneko sail bat da, Ikaskuntza eta Praktika Komunitateei buruzkoa (CAPs). Gainera, proiektua garatzeko Bitartez, Eusko Jaurlaritzako Kultura Sailaren programak lagunduko digu. Guzti honekin, parte hartzeko deia egiten dugu materiala biltzeko, gutxienez serie honetako kapitulu bat editatzeko erabiliko duguna.\nZEREN BILA GABILTZA? Ikaskuntza eta Praktikako Komunitateen esperientziak, hau da, Latinoamerikako ILZak edozein gai eta formatutan.\nNOLA PARTE HARTU? Oinarrizko datuak dituen testu batekin batera bidaltzen du audioa. Bi artxibo horiek Telegram edo Whatsapp bidez bidali behar dira +358405857727 zenbakira. Parte hartzeko azken eguna 2022ko urtarrilaren 31 da.\nParte hartzeko asmorik daukazu? Lagunduko diguzu mugitzen?\nWikisoinuak: ¿Ze soinu du Wikitoki 2022?\nOnline. 2022ko urtarrilaren 31.\nWikisoinuak, Wikitokiren podcast-a argitaratzen duen laugarren atala da hau. Bertan, wikitokerren soinu-irudimena entzun ahal izango dugu.\n2021ean, 2022an Wikitokik izango zituen soinuak grabatzen hasi genituen.\nEtorkizuneko proiekzio ariketa honetarako, honako hauek izan ziren osagaiak: wikitokerren ahotsak, instrumentu izateko miatu zituzten haien gorputzak eta hurbileko objektu batzuk. Gainera, wikitokerrak dituzten biharkoa baino haratago ikusteko aurretiko ezagutzak erabili genituen, eta, azkenik, haien nahiak gertatzeko duten desioa. Adi egon urtarrilaren amaieran estrenatuko dugun podcast berri hau entzuteko.\nWikiriki errezidentziak martxan!\n2021-2022eko Wikiriki deialdian hautatuak izan ziren ikerketa eta sorkuntza erresidentzien prozesu eta emaitzak.\nBilbon, 2022ko urtarriletik apirilera.\nWikitokin, 2021eko azken hilabeteetan, lanean aritu diren Wikirikiren erresidentziak euren emaitzak erakutsiko dizkigute 2022ko urtarril eta martxoaren bitartean.\nAlde batetik, Javier Salutregiren erresidentziaren lehen doinuak entzun ditzakegu urrunean, eta pixkanaka pixkanaka hurbiltzen doazte. “Sound Techxtures” izeneko proiektu hau laster aterako du kontzertu itxura izango duen performance-a egiteko data.\nSigma proiektuak “Agarako Etxea” ARG jokoa lantzen jarraitzen du, eta martxoaren 4an, ostirala, haren aurkezpena aurreikusten da Wikitokiko espazioan, ondoren, 5ean, praktikan jarriko da jokua. Jolasa prestatzeko galdetegi hau sortu dute jendearen iritzia biltzeko asmoz, pare bat galdera betetzeko minutu batzuk badituzue zuen laguntza pilo bat eskertuko lukete.\nBestalde, 2022arekin batera, proiektu berriak hasiko dira: Rakel Meyers eta Arkaitz Saizen egoitzako “Elkarrekiko Liburutegia” eta Gema Marinen “¿Non dago nire etxea?”. Gogoz espero dugu haien hasiera!\nEntzun 2021ean Wikitokin oihukatu zen azkena\nAnima zaitez Auzoari Hitz Egin eta Auzo baten Kartografiak entzutera.\n2021eko abendura bidaiatu zaitez Wikitokiren soinuak entzuteko. Alde batetik, Auzoari Hitz Egin jarduera daukazue, Gau Irekiaren parte izan zen ekintza honetan San Frantziskon zeuden ibiltari guztiei aukera eman genien auzoko esperientziak eta zurrumurruak partekatzeko. Parte hartzaileek Wikisoinuak-en kabinan grabatu zituzten euren mezuak, eta, aldi berean, euren ahotsak ozen entzun ziren Urkiola tabernan. Auzoak hitz egin zuen eta auzoak entzun zuen. Audioen bilduma entzun dezakezue zerrenda honetan.\nBestalde, Wikisoinuak, Lornaren eskutik, Auzo baten kartografiak podcast-a utzi zigun. Lau piezetako podcast honetan Wikisoinuak auzoa arakatzen du Sarean, Pikara, Ekonopoloa eta Kidekoop-en laguntzaz.\n← Ze egiten ari dira wikitokerrak? 2021eko abenduan.\nWikitokerrak prest daude 2022ko otsailerako! →


Fiare proiektua: epe luzerako estrategia — Manu Robles Arangiz Fundazioa\n“Poliki goaz urrun goazelako” manifestazio desberdinetan azaldu ohi den esaldi bat da. Mobilizatzen diren hiritar eta eragile sozialek ez dute soilik beraien sumina eta salaketa puntual bat egin nahi, baizik eta konpromisoa erakusten dute momentu jakin batean gure mobilizazioa eskatzen duen horrekiko iraunkorra izango den erantzuna artikulatzeko. Fiare proiektua\nPeru Sasia, Fiare Proiektuko zuzendaria\nAzken hilabete hauetan halako manifestazioetan parte hartzen gabiltza, fronte desberdinetatik hiritarren eskubideen oinarrizko egiturak jasaten dituen eraso etengabeak merezi duen erantzun justifikatua emanez. Bereziki “finantza frontean” guztiok gara eguneroko etxe kaleratzeen dramaren, partizipazioen salmenten iruzurraren eta mailegu gabeziak dakarren enplegu galeraren lekuko.\nEgoera honen aurrean, ezinbestekoa da gure sumina kalean adieraztea finantza esparruan gertatzen ari denaren aurka. Baina, ez dezagun ahaztu, ezinbestekoa da ere epe ertain eta luzera berau gaindituko duten ekintzak garatzea. Ekintza batzuk bizirik atera diren finantza erakundeetan zentratu beharko dute arautegia egokituz eta kontrola ezarriz honaino ekarri gaituzten gehiegikeria gehiago ezinezko bihurtzeko. Beste batzuk kontrol publikoko finantza erremintak indartzearen beharrari erantzun beharko diote. Bi estrategia hauek, ez dezagun ahaztu, gaitasuna eta motibazioa duten botere publikoak eskatzen dituzte aurrera atera ahal izateko.\nBaina bada finantza erreminta berriak sortzeko beste esparru posible bat ere, ezinbestekoa agente ekonomikoek gidoia idazten duten garai hauetan, aurrezkia eta mailegua konektatzeko gaitasuna duena errentagarritasun soila bilatzen duen zirkuitu ekonomikotik kanpo; garai batean bezala, balio soziala errentagarritasunaren gainetik jarri nahi duten pertsona eta organizazioen eskutan dagoen zirkuitu ekonomiko berri batean. Inbertsoreen kasinoan irabazi izugarriak jaso ordez, gardentasuna, parte hartzea, eta lurraldearekiko zein ekonomia errealarekiko lotura merezi duten baliotzat hartzen dituen autogestionatutako zirkuitu berri bat. Geroz eta itxaropen gutxiagorekin itxaroten den Estatu babeslearen zain egongo ez den zirkuitu berria.\nBada aurrezkiak eta maileguak konektazeko gaitasuna duen finantza esparru berri bat errentagarritasun soila bilatzen duen zirkuitu ekonimikotik kanpo\nFiarek (www.proyectofiare.com) zenbait urte daramatza, honez gero, halako finantza zirkuitua indartzen, eta azken hilabeteetan banka etikoko kreditu kooperatibaren aldeko apustua sendotuko duten azken urratsak ematen ari da. Euskadiko pertsona eta erakunde bazkideen asanbladak, Donostian azaroaren 10ean ospatuak, onartu zuen 3000 pertsona eta 300 erakundetik gorak osatzen duen bere oinarria Banka Popolareren Etika kreditu kooperatiban integratzea, estatu guztiko beste herrialde batzarrek egiten ari diren moduan. Balio handiko prozesua, ohiko banka zerbitzu guztiak eskainiko dituen banka etikoko finantza erreminta indartzeaz gain (kontu korronteak, txartelak, edo internet bidezko banka), Europa mailan ekonomia alternatiboa artikulatzeko eredu bat eskaintzen baitu, lurraldetik hiritarrek eraikia.\nDatorren 2013ko martxoaren 16ko estatu batzarra eta ondoren Florentzian egingo den integrazio batzarra ehunka pertsonen parte hartzea izan duen eraikuntza fase baten azken txanpa izango da. Fiareko zein Banca Popolare Eticako pertsonak, ilusioz beterik begiratzen dugu pausoz pauso eraikia izan den errealitate kooperatibo europarra, 40.000 pertsona eta erakunde bazkidek osatua eta mila milioi euroko aurrezkitik gora mailegutan kanalizatu dezakeena balio sozial handiko proiektuetan erabiltzeko.\nFiareren sarean eta parte hartze egituretan (asanblada bakoitza, bulego bakoitza, talde lokal bakoitza, maileguaren ebaluazio etiko-sozialerako batzorde bakoitza...) eragile sozial esanguratsuak sartzeak duen balioa azpimarratzea garrantzitsua da. Funtsezko babesa suposatzen du proiektu solido eta sinesgarri bat sendotzeko. Zentzu horretan, oso garrantzitsua zaigu ELA berriki proiektuan sartu izana, Fiare proiektua babestea erabaki duten eragile sozialen sarea indartzen baitu. Hasieran esan dugun bezala, motel doan proiektu bat da hau urrun joan nahi duelako, autogestio gaitasuna eta alternatiba gisa duen balioa baldintzatu ditzakeen erabakirik edo bidezidorrik gabe. Alternatibak eraikitzea garai hauetako hiritarren betebeharra dela ulertzen dutenen artean (geroz eta gehiago gara) egunero-egunero egiten den proiektu bat.


Zelatari elektronikoa: iBeacon | EIBZko liburutegia\nZelatari elektronikoa: iBeacon\nAitor Aretxaga / 2014-05-07 / 529 hitz\nTelefonoen hurbiltasuna baliatzen duen informatzeko sistema berria da iBeacon. Oinezkoa pasatzean sumatu, eta mauka baten berri emateko balio dezake. Egungo iragarki zein merkataritza ereduak irauliko ditu laster.\nAppleren burutazioa da iBeacon. Telefonoak seinalerik ez duen guneetan eransteko diren geokokapenerako gailu multzoa da. Zeharka aipatu zuten iOS 7 eguneraketaren aurkezpenean; bestelako garrantzirik eman gabe. Eraikinen barrurako posizio sistema gisa merkaturatu, baina, asmakizunekin sarri gertatzen denez, erabilpenak askoz harago joan dira azkenean. Potentzial ikaragarria du iBeaconek, eta azken bolada honetan estandar bihurtzeko bultzada hartu duela dirudi.\nZelatatzeko eginda daude. Jendea leku batetik igaro dela nabaritzen duten lekuko isilak dira. Applek teknologia asmatu du, baina laster batu zaizkio beste enpresa batzuk ingurura. Applek ez, baizik eta Estimote enpresak honezkero merkaturatu ditu aurreneko aleak. Koloretako silikonaz eginda dagoen harri koxkor estalkia jantzi diete gainean lekuko elektroniko txikiei; non-nahi eskegitzeko eranskina eta guzti. Laster gabe, museo, saltoki eta interes turistikoko guneetan ezartzeko asmoa dute.\nErabilera desberdinak eman dakizkioke Appleren balizei. Oinezkoak antzeman, eta testuinguruko iragarki edota uneko deskontuak eskainiko dizkiete dendetan. Baina, era berean, bezeroen uneko kokapena ezagutzeko, edo baliza duen produktura erosleak gidatzeko balia daitezke. New Yorken eta San Frantziskon saltokiak erabiltzen hasiak dira jada, shopBeacon leloa hartuta. Sekulako erosketa esperientzia agintzen dute. Txikiteoan edo pub crowl eginez tabernaz taberna ibili nahi dutenentzat ibilbidea asmatu dute Manhattan bazter ezagunean. Mauka bereziak eskaini eta bisitariak gidatzeko iBeacon teknologia erabiliko dute datorren maiatzaren 20an. BeaconCrowl aplikazioa eskuragarri dago animatzen denarentzat.\nBaina benetako oihartzuna Major League Baseball txapelketari zor dio. Liga horretako iPhonerako aplikazio ofizialean sartuko dute teknologia denboraldi berrirako; eta, besteak beste, zelai bakoitzaren interes guneetako bisitaldiak egiteko, jokoan dagoen partidako jokaldien errepikapenak kargatzeko, edo zelaian ikusleak haien jarlekura bideratzeko gai izango da iBeacon. Paypal etxeak ere Beacon aurkeztu du, erosleek txartelak edo zorroa atera beharrik gabe ordainketak egin ahal izateko, telefonoa soinean eramateko behar hutsarekin; iBeacon lekuko artetik pasatuta, hain zuzen ere. Ilarak aurreratzeko izango ote da, behinik behin.\nWifi seinalearen funtzionamenduarekin alderatu daiteke eredu berria. Eremu batera gerturatzen den iOS gailua automatikoki konektatzen zaio iBeacon. Beti daude sarera konektatuta iBeacon balizak, eta erabiltzailearen eskaera amaraunera bideratzen dute zuzenean. Ez dira Interneterako sarbide puntuak; hala ere, sarea beharrezkoa den lehentasunez programatutako egitekoak bideratzen dituzte. Orokorrean informatzekoa, edo bezeroa gidatzekoa.\nHots, ez dute lehentasunezko informazio berdina etengabe errepikatzen, eta beti daude eguneratuta. Beste abantaila bat da, telefono estaldura edo GPS seinalerik gabeko guneetan ere, konexio horien erabilpena egin dezaketela telefonoek, iBeaconak programatutako betebeharrak egiteko.\nTeknologia merkea eta kontsumo apalekoa da. Bluetooth seinalez komunikatzen dira, txiparen laugarren belaunaldiko aldaera baten bidez: Bluetooth Low Energy edo BLE izenekoarekin, hain zuzen. Bateriak bi urte iraun dezake, eta seinalearen eragina 50 metrotaraino iristen da. NFC erako komunikazioa moztu egiten da lau zentimetrotik aurrera, eta bistakoa da alde horrek aukera zabalagoak ematen dizkiola Appleren ereduari. Bien artekoa izango da hurrengo urteetan telefonoetan nagusitzeko lehia.\nHonezkero, erabiltzen hasi dira iBeacon erloju adimentsu eta jarduera fisikoa erakusten duten eskumuturrekoak telefonoetara konektatzeko, besteak beste. Bluetooth 4.0 leloa edo eranskina daramaten gailuak dira bateragarriak harekin.\nBide batez, GPS koordenatuak ere gordetzen ditu iBeacon lekuko bakoitzak. Bat baino gehiago ezar daitezke, eta eginbehar bat bideratzeko puntuak osatu. Honela, telefonoan gertakariak edo jakinarazpenak jaso daitezke eraikin baten sarrera eta irteeran, edota zirkuitu turistikoetan bisitaldi gidatuak osatu.\nKategoria Berria egunkaria, Teknologia, etiketak 2014, Aitor Aretxaga, Apple, BeaconCrowl, Berria, iBeacon, Informatika by liburutegia. Gorde lotura.


Abian jarri da bilketa pneumatikoa Erripagañan, Lezkairun, Arrosadian eta Mutiloartean | Mancomunidad de la Comarca de Pamplona\nAbian jarri da bilketa pneumatikoa Erripagañan, Lezkairun, Arrosadian eta Mutiloartean\nGaur martxan jarri dira bilketa pneumatikorako bi zentral, Lezkairun eta Erripagañan\nGaur goizean, Iruñerriko Mankomunitateak abian jarri du bilketa pneumatikoa Erripagañan, Lezkairun, Arrosadian eta Mutiloartean. Hartara, sistema horri esker, eremu horietan bizi diren herritarrek hiru mota hauetako materialak jasotzeko buzoi berezituetan bota ditzakete etxeko hondakinak: ontziak, gai organikoak eta gainerakoak.\nHodi bertikalek balbulen sistema bat dute, ontzia husteko erabiltzen dena, eta, hartara, buzoietara botatako hondakinen poltsak herrestan eramaten ditu aire-korronte indartsu batek, batez beste 70-75 kilometro orduko abiaduran. Lurpeko galerien bidez, korronte horrek bilketa pneumatikorako zentraleraino garraiatzen ditu poltsak. Bidaia hori segundo batzuetakoa izan daiteke, hondakinak bota diren gunea gertu badago, edo, gehienez, bi minutukoa, gunea urrunago badago. Gero, zentralean, hondakinak trinkotu egiten dira, tratamendu- eta berreskuratze-zentroetara bideratu aurretik.\nSistema abian jartzearen aurkezpena gaur egin da, Lezkairuko Bilketa Pneumatikoarako Zentralean, non jada Lezkairuko, Arrosadiko eta Mutiloarteko hondakinak biltzen diren. Guztira, 22.650 herritarri ematen zaie zerbitzua, 9.110 etxebizitzatan. Hiru eremu horietan, bilketarako 102 gune daude, eta haietan, 306 buzoi. Lurpeko hodien 7.000 metro ditu sistemak, zehazki.\nEra berean, gaur goizaz geroztik, Erripagañako Bilketa Zentralean auzo horretako hondakinak biltzen dira. Kasu honetan, 13.100 biztanleri ematen zaie zerbitzua, 5.270 etxebizitzatan. Guztira, bilketarako 77 puntu daude Erripagañan, eta haietan, 231 buzoi. Lurpeko hodien 6.100 metro ditu sistemak.\nLezkairuko Bilketa Zentralean egin den ekitaldian, Mankomunitateko lehendakariak, David Campiónek, parte hartu du. Haren ondoan Aranguren Ibarreko alkatea, Manuel Romero, Uharteko alkatea Edorta Beltzunegi, Iruñeko zinegotzia Xabier Sagardoy eta Iruñeko zinegotzia eta Mankomunitateko lehendakari ordea, Maite Esporrín, egon dira . Aldi berean, azalpen teknikoak SCPSAko Hondakinen saileko zuzendariak, Carmen Lainezek, eta SCPSAko hondakinen bilketarako buruak, Ángel Álvarezek, eman dituzte.\nBilketa pneumatikoaren bidez, auzoek kalitate estetikoa eta ingurumenekoa irabazten dute, toki gehiago dago heietan eta zarata gutxiago. Gaur goizeko ekitaldian gogora ekarri da, edonola ere, sistema berri honekin funtsezkoa izaten jarraitzen duela hondakinak bereizteak eta ongi botatzeak, bai etxebizitzetako hondakinak eta bai merkataritzako establezimenduetakoak ere. Izan ere, horren mende dago ingurunea garbi egotea, sistemak ongi funtzionatzea eta baliabideak aprobetxatu ahal izatea.\nTxartel bidez irekitzeko sistema\nJoan den irailean Iruñerriko hiri-eremu osoan edukiontziak elektronikoki zabaltzeko sistema hedatzen hasi izanaren barnean dago auzo horietan bilketa pneumatikorako sistema abian jartzea. Elektronikoki irekitzeko sistema berria Mendillorrin eta Sarrigurenen hasi zen hedatzen (urriaren 18tik aurrera), Zabalgunean eta Beloson (azaroaren 1etik aurrera), eta gaurtik aurrera Erripagañan, Lezkairun, Arrosadian eta Mutiloartean. 2023aren erdi aldera arte, Iruñeko beste auzo batzuetan eta Iruñerriko beste udalerri batzuetan zabaltzen joango da. Prozesuaren amaieran, 350.000 txartel egongo dira banatuta, 175.000 etxebizitza eta establezimendutan, eta 4.325 edukiontzi egongo dira ordeztuta.\nJakina denez, sistema horrek berekin dakar gai organikoetarako edukiontzi marroia eta gainerakoen frakziorako edukiontzia (hemendik aurrera esktalki grisa edukiko du) txartel elektroniko batekin edo mugikorrerako aplikazio batekin ireki behar izatea. Txartela eta app-a helbide bakoitzari lotuta daude, eta, hartara, haien erabileraren datuak erregistratu ahal dira, komunikazio-ekintza zehatzagoak eta gune jakinetara bideratutakoak egin ahal izateko helburuarekin. Bilketa pneumatikorako buzoien kasuan (gai organikoetarakoak eta gainerakoen frakziorakoak), oraingoz, txartel bidez baino ezin izango dira zabaldu. Horretarako, nahikoa izango da txartela buzoiaren atearen ondoan dagoen sentsorera hurbiltzea.\nEdukiontziak irekitzeko sistema aldatzearen xedea da hondakinetako gai organikoak jatorrian gaika bereiztea emendatzea, sortzen diren hondakinen %34 baitira mota horretakoak (50.300 tona, 2020an sortu ziren 150.000 tonetatik). Beste edukiontzietara oker botatzen diren hondakinen kopurua ere murriztu nahi da, bereziki gainerakoen frakziorako edukiontzira botatzen direnena.\nBuzoiak irekitzeko txartelak lortzea\nIMko langileak aritu dira txartelak ematen, eta, hartara, etxez etxeko bisitetan edo bi eremuetan kokatutako informazio-guneen bidez, bi txartel banatu dituzte helbide bakoitzerako. Txartela eskatu nahi duen edo gertakariren baten berri eman nahi duen edonork (txartela hautsi edo galdu egin dela) Mankomunitatearen webgunean dagoen formularioa bete beharko du. Halaber, zeinahi zalantza argitzeko, 948 42 32 42 telefono-zenbakira deitu ahal izango da, astelehenetik ostiralera, 07:30etik 18:00etara.\nBeste alde batetik, nabarmendu behar da EHGko txartel pertsonalizatuak edukiontziak irekitzeko ere erabili ahal izango direla. Horretarako, txartelean funtzio hori aktibatzeko eskatu beharko da webgunearen bidez.\nAlde Zaharrean abian jarri eta hamar urtera\nGaur inauguratu den bilketa pneumatikoa sistema berbera Iruñeko Alde Zaharrean jarri eta handik hamar urtera iritsi da. Zehazki, Alde Zaharrean, bilketa pneumatikoa 2011ko otsailaren 11n jarri zen abian. Bilketarako 35 gune ditu, 123 buzoi eta 6,5 kilometroko bilketa-sarea, Trinitarioetako bilketa-zentralarekin konektatzen dena. Laster beste gune bat izango du sistema horrek, San Frantzisko plazan, Ansoleaga kalearen 26aren parean, kokatzen ari baitira.\nBisitak eta ate irekien jardunaldia\nAurreko larunbatean Erripagañan egin zen moduan, heldu den larunbatean, azaroak 20, 10:00etatik 13:30era, bisita gidatua egingo da Lezkairuko Bilketa Zentralera eta Gongorako Tratamendu Zentrora, bilketa-sistema berri hau bertatik bertara ikusi eta ezagutzeko interesa duten pertsona guztientzat. Beste alde batetik, larunbatean bertan, 11:00etatik 14:00etara, ate irekien jardunaldia egingo da Lezkairuko zentralean. Bi jarduera horietan parte hartzeko, izena eman behar da, Mankomunitatearen webguneko ‘Jarduerak’ atalean: www.mcp.es.


Pilotak ez dira aitzakia izango | Kirola | Berria\nBengoetxeak material biziagoa nahi zuen, baina konforme azaldu da, halere. Altunak, aldiz, gustuko pilotak aukeratu ditu. Hirutan jokatu dute lau eta erdian; beti irabazi du leitzarrak\nOinatz Bengoetxea eta Jokin Altuna, pilotak probatzen, atzo, Labriten. IDOIA ZABALETA / FOKU\nUrriaren bortzean hasi zen lau eta erdiko txapelketa, eta bukaerara ailegatzen ari da. Aurreko asteburuan bukatu zen ligaxka, eta asteburu honetan jokatuko dira bi finalerdiak. Egungo txapelduna, Jokin Altuna, Oinatz Bengoetxearen aurka lehiatuko da larunbatean Iruñean, Labrit pilotalekuan. Igandean, berriz, Joseba Ezkurdiak Mikel Urrutikoetxearen kontra jokatuko du Bilbon, Miribilla pilotalekuan.\nAtzo goizean aukeratu zituzten Labriten lehen finalerdirako pilotak. Ikusmin handia piztu zuen eta ehun lagunetik gora elkartu ziren pilotarien jarduna ikusteko. Altuna III.a «pozik» azaldu zen Martin Alustizak pilota hautatzaileak eramandako pilotekin. Bi pilota ezberdin aukeratu zituen amezketarrak: arina bat, pisutsuagoa bertzea: «jokatzeko pilota onak dira». Aurkariarenak ere «onak» iruditu zitzaizkion.\nEz zen hain pozik Bengoetxea VI.a, «pilota azkarragoak» espero zituelako: «Tokea badaukate, baina pilota nahiko mantsoak dira». «Espero baino motelagoak» izanagatik kexarik ez zuela nabarmendu zuen leitzarrak.\nLau eta erdiko modalitatean laugarrenez jokatuko dute elkarren aurka amezketarrak eta leitzarrak. Aurreko hiru partidak irabazi ditu Bengoetxea VI.ak, azkena aurtengo San Fermin torneoko lau eta erdiko finalean: 22-17. Badirudi, beraz, lau eta erdian Asegarcekoak neurria hartuta diola Aspekoari. Azken hori, ordea, azken irabazlea da, eta saiatuko da aurtengoan berriro txapela lortzen. Altuna III.ak argi du horretarako bere erritmoa ezartzea izango dela gakoa: «Oinatz asko arriskatzera etorriko da, eta ni arriskatzen eta nire erritmoa jartzen saiatuko naiz».\nLau eta erdian orain arteko partida guztiak irabazi izanagatik, larunbatean berriro ere irabazteko lana egin beharko duela argi du Bengoetxeak: «Azken bi urteetan, goraka joan da Jokin. Partida handi bat egin beharko dut hari irabazteko». Ezker besoan izandako lesio batetik osatu berri da Altuna III.a. Hala ere, Bengoetxea VI.ak uste du larunbatean «Altuna onena» ikusiko duela.\nTxapelketaren aurkezpen egunera arte izan zen duda txapeldunaren parte hartzea. Lesiotik sendatuta, bere burua «ongi» ikusten du amezketarrak. Hala ere, gehienbat tantoa bukatzeko orduan «txispa» falta zaiola onartu du. Sasoirik onenean egon gabe lau eta erdiko finalerdira ailegatu izanari balio handia eman zion Altuna III.ak: «Nik izugarrizko balioa ematen diot hain ongi ez egon eta finalerdietara iritsi izanari. Ezinezkoa da urte guztian ondo egotea». Hala ere, helburu nagusia «finalera ailegatzea» dela nabarmendu zuen. Argi du larunbatekoa partida «zaila» izango dela, eta irabazteko «ongi» jokatu beharko duela. «Hobeto» ikusten du aurkaria, eta dudarik ez du «dena» emango duela finala jokatzeko.\nBengoetxea VI.ak ere argi du finalera ailegatzeko Altuna III.aren aurka ongi jokatu beharko duela. Horretarako, ohikoa duen joko erasokorra erabiliko du leitzarrak. Orain arte txapelketan «bi partida on eta txar bat» egin dituela onartu zuen. Larunbatean, berriz, «orain arteko jokorik onena egin eta finalera ailegatzea» du helburu. Argi du horretarako partida «handi» bat egin beharko duela.\nIrabazten duenak igandera arte itxaron beharko du finala zein pilotariren aurka jokatuko duen jakiteko. Finala Nafarroa Arenan jokatuko da, hilaren 18an. Lehen aldiz jokatuko da txapelketa nagusi bateko finala bertan.


Bea Sever: “Bi seme ditut; nagusia zakilarekin jaio zen eta txikia bulbarekin” [BIDEOA] – Guraso.eus\nBea Sever: “Bi seme ditut; nagusia zakilarekin jaio zen eta txikia bulbarekin” [BIDEOA]\n2017-03-20\tGoiena\tIruzkinik ez\nAdin txikiko transexualen familiak elkartzen dituen Chrysallis Euskal Herria elkarteko kidea da Bea Sever. Sexologoa da eta horrekin batera bi umeren ama. Chrysallis Euskal Herria elkartea aurkezteko egiten dituen agerraldietan bere esperientziaren berri ematen du antzerako egoeran dauden familientzako lagungarri izango delakoan.\n“Bi seme ditut; nagusia zakilarekin jaio zen eta txikia bulbarekin. Orain bi urte ez nekien ezer transexualitateari buruz, baina ume honek ekarri zigun etxera aniztasuna zer den eta normaltasuna zer den ikasteko lezio handia. Bota zuenetik lasaitu handia hartu du eta mutiko zoriontsua da. Gure bidea orduan hasi zen: jendeari azaldu, guk ulertu, semea laguntzeko borroka guztia, dolua gure buruarekin… prozesu hori guztia ez dena batere erraza”, adierazi du Severrek.\nChrysallis Euskal Herri elkarteko familiek badituzte aldarrikapen nagusi batzuk. Hiru nabarmendu ditu Severrek. “Alde batetik Eusko Jaurlaritzari eskatzen diogu familientzako arreta zerbitzu bat jartzea Nafarroan azarotik aurrera jarri duten bezalakoa. Bestetik, osasun arloan gure haurren tratamendua endokrino baten tratamendua besterik ez izanik —hormonak— eskatzen dugu psikiatria arlotik ateratzeko. Ez dadila egon psikiatra bat prozesu guztia zuzentzen. Azkenik, eskatzen dugu hezkuntza protokolo bat egotea transexualitate egoerak dauden eskoletan eta irakasleek eta langileek formakuntza jasotzea”.\nChrysallis Euskal Herria elkartea 2015ean sortu zuten zortzi familiarekin. Egun, 40 familiak osatzen dute. Handitzen doan elkartea da eta apurka-apurka bere helburuak betetzen doa. Dena den, lege aldetik gabezia handiak daudela azaldu du Severrek.\nIruzkinik ez "Bea Sever: “Bi seme ditut; nagusia zakilarekin jaio zen eta txikia bulbarekin” [BIDEOA]"


Completando una historia (por ahora): el documental "Cuando Madonna cantó en vasco" (vídeo) | About Basque Country\nHome Z-Universo Vasco Historia bat osatuz (oraingoz): “Madonnak euskaraz kantatu zuenekoa” (bideoa)\nHistoria bat osatuz (oraingoz): “Madonnak euskaraz kantatu zuenekoa” (bideoa)\nHarro gaude lehenetakoak izan baikinen gure irakurleei jakinarazten Madonna abeslaria euskal kostaldean zebilela opor egun batzuk pasatzen 2011ko azaroan.\nHorrek abiarazi zuen prozesu bat, orain geraezina zela dakiguna. Hasieran zurrumurruak izan ziren Madonnak interesa zuela Kalakan hirukoteak parte har zezan haren munduko biran, eta azkenerako munduko birako ikuskizunaren informazio eta bideo zaparrada bat gertatu zen, irudietan izanik kalakan taldekoak gonbidatu nagusi eta baita Madonna ere euskaraz kantatzen, txapela jantzitako dantzariz inguratuta.\nGu joan ginen hartaz guztiaz informazioa ematen aldiro aldiro. Harro ikusirik euskaldunen hizkuntza munduan barrena; Madonnak aurkezten zuela Kalakan hirukotea euskal talde gisa, eta (aitortzen dugu) lehenengoetarikoak izan ginela albiste bikain honen “erbi arrastoa ateratzen”.\nDenbora iragan da eta gure lanaren kapitulu hori gure memorian geratua zegoen (eta gure webguneko bisiten historialean). Eta hala geunden dokumental bat aurkitu dugun arte, orain ia urte bete egina, aurrerapen bat izango dena, laster luze-metraje formatuko film-dokumental bat izango denarena, poparen erreginaren historia sinestezinari buruz, euskaraz kantuan mundu guztian zehar.\nPelikula honen proiektua Baionako Baxter and Rojos United Films ekoiztetxearena da eta aurkezpen laburmetraje hori Eusko Ikaskuntza-ren laguntzaz egin da. Dokumentalaren hiru bertsio daude: euskara/frantsesa, euskara/gaztelania eta ingelesa. Kalakan-ekin batera agertzen dira euskal kulturaren protagonistak, esaterako Jon Maya, Berri Txarrak, eta Asier Altuna.\nMadonna euskaraz kantatzen ikustea baino haratago doan dokumentala da. Hausnarketa bat da XXI. mendean euskarak duen lekuaz, munduan euskal kulturak duen erakarmen ukaezinaz (hemen ikusi ohi dugunez), edo historia honetaz pelikula-dokumental bat egitea den proiektu handi hau bultzatu duten arrazoiez.\nHemen dituzue hiru bertsioak, zuen gustukoak izango direlakoan.\nSagarra Bildu – When Madonna sings in basque [English]\n[EU/CS] Sagarra bildu : Madonnak euskaraz kantatzen duenean/Cuando Madonna canta en vasco\n[EU/FR] Sagarra bildu : Quand Madonna chante en basque / Madonnak euskaraz kantatzen duenean\nPrevious articleAljazeera: Euskara bizirik mantentzeko ahalegina AEBko euskaldunengan\nNext articleAustraliatik pintxo donostiar onenaren bila\nDantzaren garaipena «Whe are One: A Global Film Festival» jaialdian: 10etik 9,5


EH Bilduren ekimenez, Legebiltzarrak merkataritza arloko aurrekontua bikoizteko eskatu dio Jaurlaritzari\nZaldunbordako proiektuaren aurka ere agertu da Parlamentua, Hondarribi inguruko tokiko merkataritzari kalte handia egingo diolakoan. EH Bilduk sustatu du merkataritzari buruzko eztabaida monografikoa, sektorearen egoera benetan larria delako\n| 2019-10-28 14:58:00\nEH Bilduk proposatu bezala, Legebiltzarrak lau urtetan merkataritza arloko aurrekontua bikoizteko eskatu dio Jaurlaritzari, urtero %25eko igoera gutxienez, alegia, sektoreak duen garrantzi ekonomiko eta sozialak hala behar duelakoan, Iker Casanovak adierazi duenez. Parlamentuak merkataritzari buruzko eztabaida monografikoa egin du gaur, EH Bilduk eskatuta, sektorearen egoera larriari zer nolako irtenbideak eman aztertzeko. Izan ere, 2008tik 2016ra bitartean 5.000 denda baino gehiago (%16) desagertu dira Araba, Bizkaia eta Gipuzkoan.\nCasanova pozik agertu da eztabaidaren emaitzarekin, EH Bilduk hainbat akordio garrantzitsu lortu baititu. Aurrekontua bikoiztu beharra, lehena, baina ez bakarra. Hala, gehiengo parlamentarioak (EAJ eta PSE izan ezik) Zaldunbordan makro-outlet bat eraikitzeko proiektua bertan behera uzteko eskatu du, EAJk Hondarribian sustatu duen proiektu hori saltoki handiei buruzko legearen kontrakoa delako eta kalte handia egingo diolako eskualde osoko tokiko merkataritzari. “Proiektu horrek aurrera eginez gero, Urkullu lehendakaria eta Merkataritza eta Lurralde Antolamenduko sailburuak, biak PSEkoak, inguruko denden txikizioaren arduradun izango dira”, ohartarazi du Casanovak.\nAdostasuna erabatekoa izan da, ordea, alderdien artean denda tradizional eta historikoen figura sortzearen alde, EH Bilduk proposatu bezala. Horrek, azaldu du koalizioko legebiltzarkideak, babes eta laguntza neurri bereziak suposatuko ditu denda horietarako. Halaber, talde parlamentario guztiak bat etorri dira Merkataritzako Aholku Batzordea berraktibatzeko. Casanovak gogora ekarri du organo hori ez dela batzartu 2015az geroztik, eta, bere iritziz, ezinbestekoa da berriz ere aktibatzea, sektoreko eragileek zuzenean parte har dezaten eragiten dieten erabakiak hartzerakoan. “Gobernantza eredu berria behar da, koordinatua, partekatua eta parte-hartzailea”.\nEH Bilduk 38 proposamen aurkeztu ditu guztira gaurko saio monografikoan, besteak beste, saltoki handien gaineko zerga berezi bat sortzea. Casanovak azaldu duenez, “gune horiek efektu kaltegarriak dituzte gizartearentzat, hala nola, azpiegiturak eraiki beharra, lurzoruaren erabilera masiboa eta trafikoa, publikoa eta pribatua, areagotzea; beraz, zilegi da hori guztia zergapetzea”. Hala ere, Legebiltzarrak ez du proposamena onartu, EAJ, PSE eta PP kontra agertu direlako.


Nazioartea > Estaturik gabeko nazioak > Hego Osetia\nOfizialki Georgiako lurraldea da baina osetiarrek Errusiako zati izan nahi dute. Moskuk errusiar pasaporteak luzatu dizkie jada, eta horrekin bozkatu zuten errusiar parlamentu hauteskundeetan joan zen hilean. Horixe da Putinek Kosovoren independentziari emandako erantzunetako bat.\nHego Osetiako hainbat biztanleKarlos Zurutuza\n“Jolas-parkea eraiki dute georgiarrek alboko herrian. Nire etxeko balkoitik primeran ikusten da”, dio Alan Gassiev-ek, Hego Osetiako 20 urteko gazteak. Karruselera baino, askoz ere gusturago joango litzateke Gassiev georgiarrek herri berean ireki duten zinema-aretora. Bere etxetik apenas dira 200 bat metro, erraz iritsiko zen arratsaldeko emanaldira. Baina Tskhinval-en bizi da, Hego Osetiako hiriburuan, eta Tamarasheni-n dago herrialdeko zinema-areto bakarra, georgiarren kontrolpeko herrian. Bi udalak elkarren ondoan dauden arren, checkpoint batek saihesten du bien arteko trafiko oro. Gauzak horrela, Gassiev gaur ere ez da zinemara joango. Eta ez da georgiarrik ikusiko Tskhinvalgo Stalin kaletik paseatzen. Ez da harritzekoa, hala izan baita azken 15 urteetan.\n1991n, Sobiet Batasuna desegin ostean, Georgiak independentzia aldarrikatu zuen, bertan bizi ziren osetiarren kezka piztuz. Batetik ez ziren georgiarrak sentitzen, eta bestetik, euren anaia-arrebengandik, ipar osetiarrengandik, banatuta gelditu ziren. Georgiar armada gainditu eta gero, hego osetiarrek ere euren independentzia aldarrikatu eta lortu zuten. Milaka lagun hil ziren gatazka hartan, eta geroztik su-etena indarrean dagoen arren, ia astero errepikatzen dira georgiar eta osetiarren arteko tiroketak.\nEgun, osetiarrak eta georgiarrak checkpoint nahiz errepide sare konplexu batek banatuta bizi dira; elkarren alboan, baina elkarri bizkarra emanda. Oztopo fisikoak nahikoa ez eta bi herriok ordutegi desberdinak erabiltzen dituzte: Moskuko ordua osetiarrek eta Tbilisikoa georgiarrek. Tskhinvaldik Tamarasheniko zinera inoiz joan badaiteke, komeniko da ordubeteko aldeaz gogoratzea.\n“Jolas-parkea eta zinema-areto hori bezalako inbertsio handiak egiten ari da Tbilisi bere kontrolpeko herrietan –dio Gassievek–. Helburua, erreala ez den Georgiako irudia eskaintzea gure jendea engainatzeko, osetiarrok gure independentziaz ahazteko”.\nOsetiarrak liluratzeko kanpainaren barruan, 70eko hamarkadako Boney M talde arrakastatsuko kide batek jo zuen Tamarashenin joan den urrian. “Ez dut hemengo egoera oso ondo ulertzen, baina ohore handia da niretzat bakearen aldeko ekimen honetan parte hartzea”, esan omen zuen Marcia Barrett abeslariak, 500 biztanle dituen herri georgiarrean. Osetiarrek, noski, ezin izan zuten joan, horretarako baitaude checkpoint-ak eta “etnia bakarreko” errepideak.\nTrena ez dabil gerraz geroztik, eta Gassievek errepide sare aldrebestu honen nondik norakoak azaldu dizkigu mapa baten gainean, Ipar eta Hego Osetia batzen dituen horietako batean: “Sobietar garaiko errepide nagusiak errepublika goitik behera zeharkatzen du baina egun ezin du inork erabili, georgiar eta osetiar herrietatik igarotzen baita. Errusia barruan dagoen Ipar Osetiarekin harremana mantentzea ezinbestekoa dugunez, ezkerretik eta iparrerantz doan errepide bat eraiki dugu. Georgiarrek, aldiz, eskuinetik eta hegoalderantz doana erabiltzen dute Tbilisira (Georgiako hiriburura) joateko”. Horrelakoxea da Hego Osetiako egoera surrealista: eraikin zahar bat bi eskailera dituena, bertako bizilagunek elkar ez ikusteko eraikiak.\nStalin kaletik Moskuraino\nEdozein hiriburuk bezala, Tskhinvalek ere bere hiribide nagusia dauka, Stalin kalea. Hemen ugariak dira oraindik independentzia gerrak utzitako arrastoak: tiroz jositako fatxadak, paretarik gabeko etxeak, bai eta etxerik gabeko paretak, erraustutako antzerkia kasu. Nolanahi, Stalin kaleak bi kilometroko luzera du eta oraindik makina bat sorpresa aurki daitezke bertan. Panel handi batek Independentziaren Eguneko oso argazki bitxia erakusten du: Erdi Aroko zaldunen desfile bat egungo porlanezko gobernu-etxearen aurretik igarotzen. Osetiarrek diote alaniarren ondorengoak direla, eta harro daude denak Europa osoan zabaldu ziren zaldun trebe haietaz. Arreta deitzen du irudian errusiar banderak osetiarrekin batera agertzeak. Baina deigarriagoa da Putinen erretratu bera nonahi topatzea Tskhinvalgo erdigunean. Moskuk aspaldi luzatu zien errusiar pasaportea hego osetiarrei; pasaporte hori eskuan zutela bozkatu zuten denek Moskuko parlamenturako hauteskundeetan joan zen abenduan, errusiar orok bezala. Errusia Batua, Putinen alderdia, nagusitu zen. Hego Osetian %92a eskuratu zuen KGBko lider ohiak.\n“Erabateko independentzia urrutiko ametsa baino ez da osetiarrontzat –dio Teymuraz Dzodziev-ek, Engels kaleko bere bulegoan–. Ipar Osetiarekin batzea dugu lehentasuna orain, eta Ipar Osetia Errusian dagoenez…”. Dzodziev Hego Osetiako Atzerri ministro-ordea da. Bere karguak aginduta dotore jazten da politikarien belaunaldi berriko gazte hau. Biziki atsegin ditu atzerriko hainbat rock talde eta bikain mintzo da ingelesez. “Gure aurrekontuaren erdia baino gehiago Errusiatik dator, bai eta hornidura gehiena ere. Roki-ko tunela inoiz erortzekotan, akabo Hego Osetia!”, aitortu du Dzodzievek. Arrazoi osoa du, Kaukaso mendikate erraldoiak banatzen baititu Ipar Osetia eta Hego Osetia. Rokiko tunela, beraz, hegoaldekoen “oxigeno tutua” da. Ia edonork dauka senideren bat Ipar Osetian: Vladikavkaz-ko (Ipar Osetiako hiriburua) unibertsitatean ikasten duen semeren bat edo, maizago, lan bila hara emigratu duena. Handik bidaltzen duten dirua ezinbestekoa da, nekez bizi daiteke bestela hemen batez beste 80 euroko soldatarekin. Dirua, hornidurak eta senideen fluxua bypass errepidetik bideratzen dira, noski, georgiar herri guztietatik urrun gelditzen den horretatik.\nDzodziev ministro-ordeak oso ongi ezagutzen du Eduard Kokoiti, Hego Osetiako presidentea. Sobietar borroka libreko txapeldun ohia da eta gerra-kriminaltzat hartzen dute georgiarrek, Hagako Auzitegira eraman nahi izan dute. Bestalde, Tbilisiko Gobernua osetiarren arteko banaketa eragiten saiatu da lider alternatibo bat ezarriz. Horretarako, presidentetzarako hauteskunde “alternatiboak” egin ziren Georgiaren kontrolpeko herrietan. Dimitri Sanakoyev atera zen garaile. Georgiako agintearen aburuz, bera da Hego Osetiako “legezko agintari bakarra”.\nBaina Kokoiti eta gainontzeko osetiarrentzat traidore bat baino ez da Sanakoyev. Antza, georgiarren kontra borrokatu zuen Independentzia Gerran, eta Hego Osetiako defentsa ministroaren kargua okupatu zuen gero. Hori ez ezik, orain 38 urte dituen gizon hau eskualdeko lehen ministroa izatera ere iritsi zen.\n“Mozkorti eta ludopata bat baino ez zen hura –dio Kokoitik bere bulego ofizialean–. Milioika errubloko zorrak egin zituen kasinoetan, baina georgiarrek horiek guztiak ordaindu zizkioten eta hauen aldera pasa zen. Horrela ‘erosi’ zuten Sanakoyev”.\nAgenda oso estuarekin dabil gaur Hego Osetiako presidentea. Bozkatzera joan da errusiarrek euren kuartelean egokitu duten hauteskunde-kolegioan. “Georgiak mendebaldetik inportatutako demokrazia eredua inposatu nahi digu. Baina eredu horrek ez du funtzionatzen Georgian, eta are gutxiago Hego Osetian. Kaukasoa da hau, ez genuke ahaztu behar mendetan bertako lege kodeari eutsi diogula”, hausnartu du Kokoitik.\n“Hego Osetiako gatazkaren amaiera gertu dago –adierazi zuen Mikhail Saakashvili Georgiako presidenteak joan den abenduan–. Hilabete gutxiko kontua da”. Baliteke inbertsio berrien nahiz presidente “alternatiboaren” eragina berehalakoa izatea. Edo baliteke estatubatuarrek hornitu eta entrenatutako georgiar armada jada beste gerra baterako prest egotea.\nGeorgiar eliza eder bat dago Khetagurovo herriko sarreran. Norbait ezabatzen saiatu bada ere, oraindik antzeman daitezke georgiar inskripzioen arrastoak bere harrizko pareta sendoetan. Alboko kanposantu elurtuan ordea, erraz bereizten dira hildakoen irudiak basaltozko hilarri beltzetan. Batzuk gerran eroritako soldaduak dira, uniformez, fusila eskuan eta kemena begiradan. Kaukasoko edozein hilerritan legez, makina bat vodka botila daude lore sorten artean, joandakoen alde topa egin denaren seinale.\nHerriko plazaren funtzioa betetzen duen lur eremuan hainbat herritar bildu dira, erretiratuak gehienak. Batzuk errepide erdian daude solasean. Zorionez, aldian behin pasatzen den gurdiren batek ez du inoiz arriskurik sortzen.\n“Sobiet Batasunean georgiarrak eta osetiarrok elkarrekin bizi ginen, bikote misto asko zeuden eta lana denontzat zegoen. Ez genuen ezertaz kezkatu behar –dio Vladimir Grigoriev-ek herriko denda bakarraren aurrean–. Egun Errusiatik jasotzen dudan 2.000 errubloko (60 euro inguru) pentsioagatik ez balitz, gosez hilko nintzateke. Bizitza osoa lanean eman eta gero ezin nuen imajinatu erretiroa hartzean bizirauteaz kezkatu beharko nuenik”.\nLarunbata da, baina Khetagurovoko umeak eskolan daude, eskualdeko gainontzeko guztiak bezala. Hamaika sobietar oroigarri daude zintzilik eskolako paretetan: ohiko izar gorriak eta hainbat zuri-beltzeko argazki, Gerra Patriotikoko (Bigarren Mundu Gerra) heroien omenez. Hego Osetiako himnoaren letra duen afixagatik ez balitz, denboran 50 urte atzera egin dugula pentsa genezake, batez ere Stalinen erretratu erraldoiari erreparatzean.\nOhiko txirrinak iragarri du eskolen amaiera eta ehunka haur igaro dira agintariaren begirada zorrozpean. Ez dute Sobietar garaia ezagutu, baina denek entzun dute Gerra Patriotikoa irabazi zuena osetiarra zela, ama georgiarra bazuen ere.\n“Eta nola lortu zuten elkarrengana hurbiltzea Stalinen gurasoek?”, galdetuko zuen eskolan haur batek baino gehiagok. Galdera bera entzungo zen, agian, alboko georgiar herrian. Eskolak duela ordubete bukatu ziren han.\nKanal honetan artxibatua: Hego Osetia\nHego Osetia kanaletik interesatuko zaizu...


De Gernika a Nueva York pasando por Berlín antzezlana estreinatuko du Arriagak\nIñaki Rikarte da Agirre antzezlanean, eta Iñaki Salvadorrek zuzenean jotzen du © Mikel Blasco\nArriaga Antzokiak denboraldiko lehenengo estreinaldi handia jasoko du aste honetan: “De Gernika a Nueva York pasando por Berlín”, Fernando Bernuesek zuzendutako “diziplina anitzeko lan iradokitzailea”, “Agirre lehendakariak egin zuen bidaia historikoa” taularatuko duena.\nPublikoak urriaren 1ean eta 2an ikusi ahalko du aurrenekoz ikuskizuna, 19:30etik aurrera.\n“De Gernika a Nueva York pasando por Berlín” lanak Iñaki Salvadorrek zuzenean interpretatutako soinu banda du, eta Iñaki Rikarte antzezleak gorpuzten du Agirre.\nAntzezlanak kontagai du Jose Antonio Agirrek Europa okupatuan zehar egin zuen bidaia epikoa, 1937an erbestera joan behar izan zenean, New Yorkera heldu arte.\nAgirrek berak bidaia horretan idatzi zuen egunerokoa, “De Gernika a Nueva York pasando por Berlín”, da, hain zuzen ere, lan honen euskarria, Patxo Telleriak eta Fernando Bernuesek dramaturgia eraikitzeko erabili duten oinarria.\nIkuskizunerako sarrerak salgai daude dagoeneko, 10 eta 21 euro bitarteko prezioan, Arriagaren webgunean eta txarteldegian. Antzezlana gaztelaniaz da nagusiki, nahiz eta pasarte txiki batzuk badituen euskaraz, eta konpainiak ez du euskarazko egokitzapenik egitea aurreikusten.


S&P rating agentziak Eusko Jaurlaritzaren kalifikazioa "AA-" mailara igo du - Deia\nEspainako Estatua baino bi puntu gorago\nS&P rating agentziak Eusko Jaurlaritzaren kalifikazioa "AA-" mailara igo du\nTxostenak Euskadiren autonomia fiskal indartsua goraipatzen du\ndeia 09.02.2020 | 16:37\nEntrada principal del edificio del Gobierno vasco en Lakua, en Gasteiz.Foto: DEIA\nBILBO. S&P rating agentziak AA- mailara igo du Eusko Jaurlaritzaren kalifikazioa. Horren ondorioz, Jaurlaritza Espainiako Estatua baino bi puntu gorago jartzen da. Ebaluazio txostenak Euskadiren autonomia fiskal indartsua azpimarratzen du, estres agertoki posiblearen aurrean erresistentzia gehiago ematen dion elementu gisa. Eusko Jaurlaritzaren egoera ekonomiko saneatuari esker, agentziak egonkortasun agertokia ezartzen du euskal kontuetan. Halaber, S&Pren iritziz Eusko Jaurlaritzaren superabit egoera oso positiboa da, eta gauza bera gertatzen da zorraren pixkanakako murrizketarekin eta kontu publikoen likidezia indartsuarekin, 2021eko azterketaren agertokia gainditzen baitu.\nEkonomia saneatua eta autonomia fiskal indartsua\nEusko Jaurlaritzak Estatuarekin alderatuz duen kalifikazioaren zergati nagusia, kontu publikoen egoerak estres egoeren aurrean portaera hobea bermatzen duela da. S&Pren iritziz, Kontzertu Ekonomikoa, diru-sarrerak Euskadiko erakunde maila desberdinen artean banatu ahal izateko balio handiko tresna da.\nAgentziak balioan jartzen du euskal ekonomiaren egoera saneatua, Espainiako ekonomiarekin alderatuz dituen lehiakortasun handiagoa eta esportazio izaera nabarmenagoa azpimarratuz. Industriaren pisua euskal ekonomiaren ezaugarrietako bat da, eta horrek langile bakoitzeko produktibitate altuagoa, langabezia tasa txikiagoa eta agertoki kaltegarri posibleen aurrean egoera hobea dakar.\nS&Pren txostenak Eusko Jaurlaritzak egindako zorraren kudeaketa ere azpimarratzen du, 2017tik kontu publikoek erakusten duten superabitarekin batera, etengabe hobetzen ari den likidezia egoera lortzen baitu